EBAZPENA, 2021eko urtarrilaren 27koa, Ingurumen Administrazioaren zuzendariarena, zeinaren bidez formulatzen baita Zarauzko 10-2-OR-Salberdin eremuaren (Gráficas Otzarreta) urbanizazio-proiektuaren ingurumen-inpaktuaren adierazpena. - Eusko Jaurlaritza - Euskadi.eus\n2017ko azaroaren 17an, Ingurumen Administrazioaren zuzendariak ebazpena eman zuen, eta haren bitartez zehaztu zuen Zarautzen (Gipuzkoa) 10-2-OR Salberdin eremuko urbanizazio-proiektuaren ingurumen-inpaktuaren azterlanaren irismena, eraginpean dauden administrazio publikoei kontsultak egin ondoren, Ingurumen-ebaluazioari buruzko abenduaren 9ko 21/2013 Legearen 34.3 artikuluan xedatutakoarekin bat eginez.\n2020ko irailaren 17an, Zarauzko Udalak jendaurreko informazioaren izapidea egin zuen Zarauzko 10-2-OR-Salberdin eremuaren (Gráficas Otzarreta) urbanizazio-proiektuari zegokionez eta haren ingurumen-inpaktuaren azterketari zegokionez, Ingurumen-ebaluazioari buruzko abenduaren 9ko 21/2013 Legearen 36. artikuluan xedatutakoarekin bat eginez, interesdunek egokitzat jotzen zituzten alegazioak aurkez zitzaten. Izapide horri buruzko iragarkia 2020ko irailaren 23ko Gipuzkoako Aldizkari Ofizialaren 182. zenbakian argitaratu zen.\nAldi berean, abenduaren 9ko 21/2013 Legearen 37. artikuluan xedatutakoa aplikatzeko, Zarauzko Udalak eraginpeko administrazio publikoei eta interesdunei kontsulta-izapidea egin zien. Emaitza espedientean jasota dago. Horri dagokionez, funtsezko organoak adierazi du ingurumen-inpaktuaren azterketan kontuan hartu direla eraginpeko administrazio publikoen erantzun-txostenak.\n2020ko abenduaren 30ean, Zarauzko Udalak ingurumen-inpaktuaren adierazpena egiteko eskaera aurkeztu zuen Eusko Jaurlaritzako Ingurumen Administrazioaren Zuzendaritzan, Zarauzko 10-2-OR-Salberdin eremuaren (Gráficas Otzarreta) urbanizazio-proiektuari buruzkoa.\nZarauzko 10-2-OR-Salberdin eremuaren (Gráficas Otzarreta) urbanizazio-proiektua, 2020ko ekainekoa.\nZarauzko 10-2-OR-Salberdin eremuaren (Gráficas Otzarreta) ingurumen-inpaktuaren azterketa, 2020ko abendukoa.\nInformazio publikoaren emaitzei buruzko dokumentuak.\nEraginpeko administrazio publikoei egindako kontsulten emaitzei buruzko dokumentuak, jasotako txostenen hitzez hitzezko kopiak eta sustatzaileak jasotako txostenei buruz egindako gogoetak barne.\nIngurumen-ebaluazioari buruzko abenduaren 9ko 21/2013 Legearen 1. artikuluan xedatutakoaren arabera, helburua da ingurumenean ondorio esanguratsuak izan ditzaketen plan, programa eta proiektuen ingurumen-ebaluazioa arautuko duten oinarriak ezartzea; horrela, ingurumenaren babes-maila handia bermatuko da, garapen jasangarria sustatzeko xedez.\nEra berean, Ingurumena babesteko otsailaren 27ko 3/1998 Lege Orokorraren 42. artikuluarekin bat etorriz, ingurumen-inpaktuaren ebaluazioak era egokian bermatuko dira. Helburua, besteak beste, ingurumenean dauzkan ondorioen analisia plangintza-prozesuaren lehen faseetan sartzea da, aukerarik egokienak hautatzeko xedez, jarduerek eragindako metaketa- eta sinergia-ondorioak aintzat hartuta.\nOtsailaren 27ko 3/1998 Legearen 41. artikuluan xedatutakoari jarraikiz, Euskal Autonomia Erkidegoaren esparruan gauzatu nahi diren planek eta proiektuek (publiko zein pribatu izan) ezinbesteko izango dute ingurumen-inpaktuaren ebaluazioa, baldin eta lege horren I. eranskinean jasota badaude. Zarauzko 10-2-OR-Salberdin eremuaren (Gráficas Otzarreta) urbanizazio-proiektua arau horren I.B) eranskinaren 21. epigrafean dago sartuta.\nAbenduaren 9ko 21/2013 Legeak 35. artikuluan eta hurrengoetan xedatzen duena egikaritzeko, Zarauzko Udalak, organo substantibo gisa, Zarauzko 10-2-OR-Salberdin eremuaren (Gráficas Otzarreta) urbanizazio-proiektuaren ingurumen-inpaktuaren ebaluazio-prozedura arrunta egiteko behar den guztia xedatu du. Horretarako, ingurumen-inpaktuko azterketa bat gehitu du espedientean, kontsulta publikoak egin ditu eta eraginpeko administrazio publikoek zein norbanako interesdunek prozeduran parte hartu dute.\nProiektuaren ingurumen-ebaluazioaren espedienteko dokumentazio teknikoa eta txostenak aztertuta, eta ikusirik, ingurumen-inpaktuaren azterketa zuzena eta indarrean dagoen araudian ezarritako alderdien araberakoa dela, Eusko Jaurlaritzako Ingurumen Administrazioaren Zuzendaritzak ingurumen-inpaktuaren adierazpen hau ematen du; bertan, proiektuaren proposamenean ingurumen-arloko alderdiak sartzearen alde egiten da, eta proiektua gauzatzearen ondorio adierazgarrien aipamena jasotzen da, baita gehitu beharreko azken oharrak ere, soilik ingurumen-arlokoak. Zuzendaritza hori organo eskuduna da, xedapen hauetan ezarritakoari jarraituz: Euskal Herriko Ingurugiroa Babesteko otsailaren 27ko 3/1998 Legea; Euskal Autonomia Erkidegoko Administrazioaren sailak sortu, ezabatu eta aldatzen dituen eta horien egitekoak eta jardun-arloak finkatzen dituen lehendakariaren irailaren 6ko 18/2020 Dekretua, eta Ingurumen, Lurralde Plangintza eta Etxebizitza Sailaren egitura organikoa eta funtzionala ezartzen duen apirilaren 11ko 77/2017 Dekretua.\nXedapen hauek kontuan hartu dira: Ingurugiroa Babesteko otsailaren 27ko 3/1998 Lege Orokorra; Ingurumen-ebaluazioari buruzko abenduaren 9ko 21/2013 Legea; Euskal Autonomia Erkidegoaren Administrazioko sailak sortu, ezabatu eta aldatzen dituen eta horien egitekoak eta jardun-arloak finkatzen dituen lehendakariaren irailaren 6ko 18/2020 Dekretua; Ingurumen, Lurralde Plangintza eta Etxebizitza Sailaren egitura organikoa eta funtzionala ezartzen duen apirilaren 11ko 77/2017 Dekretua; Administrazio Publikoen Administrazio Prozedura Erkidearen urriaren 1eko 39/2015 Legea, eta baita aplikatu beharreko gainerako araudia ere. Horrenbestez, honako hau\nLehenengoa. Zarauzko 10-2-OR-Salberdin eremuaren (Gráficas Otzarreta) urbanizazio-proiektuari dagokion ingurumen-inpaktuaren azterketa hau egitea, aldeko izaera duena.\nSalberdin eremuko jarduketa urbanistikoaren helburua da garai batean erabilera mistoa, industriala eta hirugarren sektorekoa zuen eta andeatuta dagoen eremua berreskuratzea, bizitegi-eremu urbanoa izan dadin, etxebizitza kolektiboen blokeak, barne-plazak, espazio libreak eta oinezkoentzako zonak barnean izanik. Zarauzko 10-2-OR-Salberdin eremuko Gráficas Otzarretako separata urbanizatzeko proiektuak (aurrerantzean, urbanizazio-proiektua) 11.807,96 m2-ko azalera du. Eremu hori Zarauzko hirigunearekin bat eginda dago erabat. Eremu horretan sartzen dira Gráficas Otzarretaren pabiloiak eta hari atxikitako etxebizitza-blokeak okupatutako lurrak, baita klaratarren komentuarekin eta trenbideekin muga egiten duten lurrak ere, eta parke berde bat eta bideak egitea proiektatu da, inolako eraikuntzarik gabe.\nLaburbilduz, proiektuak honako jarduketa hauek jasoko ditu:\nEgungo landaredia soiltzea (zabortegiko nitrofiloa, soropila, ornamentazio-zuhaitzak eta lorategikoak).\nIndustria-instalazioak eta eraikinak eraisteko jarduketak (gaur egun eraitsita daude batzuk).\nLur-mugimenduak, hondea-lanak, aldi baterako pilaketak eta betelanak. Eremuaren morfologia aldatuko da urbanizazio-kotaren arrasa 2 m goratzeko, 6,10 m-ra gera dadin, esparruaren uholde-arriskua gutxitzeko. Kudeatu beharreko bolumenak ondorengo hauek dira:\nUrbanizazio-lanetarako zenbatetsi den indusketa-bolumena 3.039 m3-koa da. Oro har, hondeaketa-sakonera 0,7 m-koa izango da, gutxi gorabehera, bideen eta espaloien eremuan.\nEremuari bi indusketa-planek eragiten diote: saneamendu-arrazoiengatik egindako indusketak (berun-kontzentrazio handiak daudelako), eta kokalekuan dagoen gasolioaren lurpeko biltegia deuseztatu eta kenduko da.\nGuztira 180,74 m3 hondakin sortuko direla balioetsi da, hau da, 149,69 t, eta horietatik 149 t «ex situ» balorizatzea aurreikusi da.\nUrbanizazioko betelanaren bolumen zenbatetsia: guztizko bolumena 20.011,49 m3-koa da, eta horietatik 15.678 m3 obrako indusketen zati batean (Salberdin eremuko iparraldeko zonako indusketa-ontziak) sortutako material hautatutik datoz, eta 4.333,49 m3 harrobitik, bide eta espaloien betelanetarako erabiliko direnak.\nGeltoki Inguru Aldea kalea eremuaren iparraldeko muturrerantz luzatuko da, eta ez du irteerarik izango. Galtzada berri horrek bat egingo du Geltoki Inguru Aldearekiko kale perpendikularrarekin. Kale hori Salberdin eremuaren iparraldeko zonaren separatan dago proiektatuta. Norabide bikoitzeko trazadura proposatu da, eta gutxienez 7 m-ko zabalera izango du.\nAparkalekuak proposatu dira Geltoki Inguru Aldea kaleko bidearen bi aldeetan, eremuaren ipar-mendebaldean.\nBi noranzkoko erreiak dituen bidegorri-sare bat planteatu da, gutxienez 1,25 m zabal errei bakoitzeko. Geltoki Inguru Aldea kalearekiko ardatz paralelo bat igarotzen da hegoaldetik iparraldera, eta eremua mendebaldetik ekialdera zeharkatzen duen eta trenbidearekiko paraleloa den ardatzarekin bat egiten du iparraldean.\nEra berean, oinezkoentzako pasealekuak sortuko dira Geltoki Inguru Aldea kalearekiko eta bidegorriarekiko modu paraleloan; pasealeku horiek bat egingo dute eremuaren iparraldeko muturrean trenbidearekiko paraleloan dagoen oinezkoentzako pasealekuarekin.\nBerdeguneak sortzea: berdegune zabal bat proiektatu da, eta eremuaren zatirik handiena hartuko duen zuhaitz-parke bat izango du. Era berean, zuhaitzak landatzea aurreikusi da bideen, bidegorrien eta oinezkoentzako pasealekuen lerrokadura berean, eta Santa Klara komentuaren inguruko egonleku txikietan.\n78 metroko horma bat egingo da iparraldean, Santa Klara komentuaren muga gisa, lehendik dagoen harlangaitzezko hormari jarraipena emanez.\nAzpiegitura-sarea eraikitzea euri-urak biltzeko, saneamendurako, eta ura, gasa, elektrizitatea, telekomunikazioak, argiteria publikoa eta ureztapen-sistema hornitu eta banatzeko.\n12 hilekoa da obrak egikaritzeko epea.\nGráficas Otzarreta separataren urbanizazio-proiektua iparraldeko separata mugakidearen urbanizazio-proiektuarekin batera gauzatuko da; horrenbestez, obrako instalazio osagarriak eta horietara sartzeko bideak partekatuko dira, honako hauek, esaterako: hesiak, oinezkoen eta ibilgailuen sarrerak, mailegu-eremuak, pilaketa-eremua, obrako etxolak, kamioiak eta arraildurak garbitzeko gunea, dekantazio-putzua, isurketa-puntua eta gainazaleko drainatze-sarea, obra-fasean.\nBigarrena. Proiektua gauzatzeko baldintza batzuk ezartzea, zeinak lotesleak izango baitira Euskal Herriko Ingurugiroa Babesteko otsailaren 27ko 3/1998 Lege Orokorraren 47.2 artikuluari jarraikiz. Hauek dira baldintzak:\nNeurri babesle, zuzentzaile eta konpentsatzaileak indarrean dagoen araudiaren arabera gauzatuko dira, hurrengo apartatuetan adierazitakoa kontuan hartuta, eta, aurrekoaren aurkakoa ez den orotan, Zarauzko Udalak Ingurumen Sailburuordetza honetan proiektuaren ingurumen-inpaktua ebaluatzeko aurkeztutako dokumentazioan aurreikusitakoa kontuan hartuta.\nProiektua aldatu edo zabaltzen bada, Ingurumen-ebaluazioari buruzko abenduaren 9ko 21/2013 Legearen 7. artikuluan xedatutakoa aplikatuko da.\nLanen gainerako izapideek dirauten bitartean proiektuan aldaketa puntualak egiteko premia sortzen bada, eta aldaketa horiek ez badira aurreko paragrafoan aipatutakoak bezain garrantzitsuak, aldaketa horiek ingurumenaren ikuspuntutik ere justifikatu beharko dira. Babes- eta zuzenketa-neurrietan, ingurumena zaintzeko programan, aurrekontuan eta baldintzen pleguan jasoko dira proiektuari egiten zaizkion aldaketak.\nZentzu horretan, Zarauzko 10-2-OR-Salberdin eremuaren (Gráficas Otzarreta) urbanizazio-proiektuaren ingurumen-inpaktuaren azterketak, proiektuko jarduketen ondorio espezifikoak baloratzeaz gain, 10-2-OR-Salberdin eremuaren iparraldeko garapen osotik eratorritako ondorio globalak aztertu ditu (iparraldeko zonako separata eta Gráficas Otzarretako separata).\nProiektua presio antropogeniko handia jasan duen hiri-eremu batean garatuko da, eta ekialdeko eremuan dauden zenbait eraikin eta lurzati 165/2008 Dekretuak barne hartzen duen leku batean daude kokatuta (165/2008 Dekretua, irailaren 30ekoa, lurzorua kutsa dezaketen jarduerak edo instalazioak izan dituzten edo dituzten lurzoruen inbentarioari buruzkoa); kokaleku horrek 20079-00005 kodea du. Urbanizazio-proiektuarekin batera ekin zaio Gráficas Otzarretaren eremuko lurzoruaren kalitateari buruzko ikerketa zehatza egiteari eta hautazko hondeaketak egiteari, Lurzorua kutsatzea saihestu eta kutsatutakoa garbitzeko ekainaren 25eko 4/2015 Legeak araututako lurzoruaren kalitatearen deklarazioaren prozeduraren barruan.\nProiektuaren xede den eremua Zarauzko akuifero kuaternarioaren gainean dago, zeina interes hidrogeologikoko gunea baita. «Zarauzko 10-2-OR Salberdin Eremuko 1. eta 4. sektoreetako lurpeko uren kalitatearen gaineko eraginaren azterketa hidrogeologikoaren (2018)» arabera, akuiferoak hainbat ezaugarri hidrogeologiko ditu, eta, beraz, hau da eremuaren barruan duen portaera:\nGainazalaren zati handienean, akuiferoak funtzionamendu konfinatua du, 4-5 metroko sakonerako buztin-geruza bat dagoelako, oso iragazkortasun txikikoa. Horrenbestez, akuiferoen kutsadurarekiko zaurgarritasun intrintseko oso txikia du.\nEremuaren erdialdean, akuiferoa erdi-konfinatuta dago (trantsizio-eremua), eta akuiferoak kutsatzeko arriskua txikia eta ertaina da.\nIparraldeko muturrean, akuiferoa librea da, eta kutsadurarekiko zaurgarritasuna handia da.\nSalberdin eremuaren iparraldeko zona mugakidean, lurpeko uretan konposatu organokloratuen kutsadura hauteman zen Zarauzko akuifero detritiko kuaternarioan; baina, hala ere, kutsadura horrek ez dio eragiten proiektu honen xede den eremuari.\nIgerain erreka Gráficas Otzarreta separataren mugatik hegoaldera igarotzen da, 54 eta 90 metro arteko distantziara, mendebalderantz eta ekialderantz, 10-2-OR Salberdin eremuaren barruan. Gaur egun, erreka horren ibilgua hormigoizko paretekin kanalizatuta dago bi ertzetan, eta lurperatuta dago hainbat zatitan. Erreka hori Iñurritza errekaren adarra da; erreka izen bereko estuariotik kilometro bat beherago itsasoratzen da, eta biotopo babestua eta Natura 2000 sareko kontserbazio bereziko eremua da.\nEremuan ez dago Batasunaren intereseko habitatik. Eremuan dagoen landaredia hiri-parkeetan eta lorategietan egon ohi den berezko espezie apaingarriei dagokie. Otzarreta lorategiko espezieen artean, artelatz bat dago (Quercus suber), EAEko Espezie Mehatxatuen Katalogoan «bakan» kategorian sartzen den espeziea.\nUholde-arriskuari dagokionez, Igerain errekaren arroak duen emariaren zati bat, eremua baino gorago, itsasoratze-bide batekin desbideratu zen Santa Barbara mendiaren azpitik doan tunel baten bidez, eta horrela biziki murriztu zen Salberdin aldeko uholde-arriskua. Gaur egun, eremuak uholdeak jasateko arriskua du 100 eta 500 urte arteko errepikatze-denboran. 10-2 Salberdin eremurako egindako azterketa hidraulikoarekin bat etorriz, arrasa baino 2 m goragotik urbanizatzea proiektatu da, 6,10eko kotan, 500 urteko errepikatze-denborako uholdeari dagokiona baino goragotik.\nEuskal Autonomia Erkidegoko hots-kutsadurari buruzko urriaren 16ko 213/2012 Dekretuak 45. artikuluaren arabera, Zarauzko Udalak 2018ko azaroan onetsitako BABE-Babes akustiko bereziko eremuen izendapena duen zonan dago eremua. BABE horrek badauka dekretu horren 47. artikuluan adierazitako zona-plana.\nProiektuaren eremuan ez dago natura-, geologia- edo paisaia-interesa duen elementurik, ez eta babes-araubide bereziren baten mendeko gunerik edo espezierik ere. Ez da kultura-ondare babestuko elementurik hauteman, baina eremuak muga egiten du Santa Klara komentuarekin, eta komentuak babes bikoitza du. Batetik, komentua kultura-ondasun izendatuta dago dituen balio historiko-arkitektonikoengatik, eta, bestetik, harresien barneko eremua ustezko zona arkeologiko izendatuta dago.\nNeurri babesle eta zuzentzaileak indarreko araudiaren arabera gauzatuko dira, hurrengo apartatuetan adierazitakoa kontuan hartuta, eta, aurrekoaren aurkakoa ez den orotan, sustatzaileak organo substantiboaren bidez Ingurumenaren Administrazioaren Zuzendaritzan aurkeztutako dokumentazioan aurreikusitakoa kontuan hartuta.\nBestalde, neurri hauek eta kontrolerako izendatutako langile kopuruak nahiko izan behar dute bermatzeko bai ingurumen-inpaktuaren azterketan finkatutako kalitate-helburuak bai ingurumen-inpaktuaren adierazpena xedatuko duen ebazpenak finkatutakoak.\nNeurri horiek guztiak obra kontratatzeko baldintza-pleguetan sartu beharko dira, eta baldintza horiek betetzen direla bermatuko duen aurrekontua ere izan beharko dute.\nZentzu horretan, hurrengo apartatuetan adierazitako neurriak gehitu beharko dira.\nEra berean, Gráficas Otzarretako separata urbanizatzeko proiektua Iparraldeko eremuaren separata urbanizatzeko proiektuarekin batera gauzatuko denez, obrak gauzatzeko kontuan hartu beharko dira, halaber, Ingurumen Administrazioaren zuzendariaren 2019ko uztailaren 11ko Ebazpenean ezarritako neurriak. Ebazpen horren bidez, Zarautzen (Gipuzkoa) 10-2-OR Salberdin eremuko iparraldea urbanizatzeko proiektuaren ingurumen-inpaktuari buruzko adierazpena egiten da, EB 10-2 Salberdin Itun Batzarrak sustatua.\n1.1. Proiektuak adierazitako esparruan egingo dira obrak eta lurzorua okupatzea dakarten lan osagarriak. Ahalik eta gehien murriztuko da obrako makinak eta ibilgailuak aipatu mugetatik kanpo zirkulatzea.\n1.2. Azkenean bertan kontserbatzea erabaki den zuhaitz-aleren bat baldin badago, behar bezala babestuko dira zuhaitz horiek, obrek iraun artean sustrai-sistemek kolperik eta kalterik jasan ez dezaten. Jarduera horiek berariaz zehaztu beharko ditu ebazpen honetako D.11 puntuan ezarritako ingurumen-aholkularitzak.\n1.3. Adierazi den eremutik kanpoko ustekabeko kalterik eginez gero, neurri zuzentzaileak eta guneak oneratzeko neurri egokiak ezarriko dira; aldez aurretik, ebazpen honen D.11 puntuan adierazten den txostena egingo du ingurumen-aholkularitzak.\n1.4. Kontratistaren instalazio-eremuak (makineria-parkea, obrako etxolak, obrako materialak aldi baterako biltegiratzeko eremua, mailegu-eremuak eta obran sortutako hondakin-tipologiak kudeatzeko eremuak barne) iparraldeko separata mugakidea urbanizatzeko proiektuarekin partekatuko dira. Beraz, Ingurumen Administrazioaren zuzendariaren 2019ko uztailaren 11ko Ebazpenaren D.1.4 apartatuan adierazitakoa bete beharko dute, Zarautzen (Gipuzkoa) 10-2-OR Salberdin eremuko iparraldearen urbanizazio-proiektuaren ingurumen-inpaktuari buruzko adierazpena egiten duena, EB 10-2 Salberdin Itun Batzarrak sustatuta.\n1.5. Cortaderia selloana, Fallopia japonica edo antzeko landare inbaditzaileak ez zabaltzeko ekintzak gauzatuko dira. Hori horrela, bereziki kontrolatuko da landare-estalkia lehengoratzeko lurren jatorria, eta, ahal dela, ez da erabiliko horrelako espezieek kutsatuta egon daitekeen lurra.\n1.6. Obra-faseak iraun bitartean, Iñurritzako estuarioko ekosisteman kalterik ez eragiteko edo ahal den guztia murrizteko behar diren neurriak hartuko dira. Ebazpen honetan ezarritako prebentzio-neurri guztiak hartuko dira, obrak egiten diren bitartean lurzorutik eta lurpeko uretatik estuariora kutsadurarik ez transmititzeko.\nEzar daitezkeen prozeduren esparruan, uren arloko organo eskudunak egoera honetan ezarriko dituen baldintzez gain, babes- eta zuzenketa-neurri hauek ere hartu beharko dira:\n2.1. Obrako makinetarako eta makinen mantentze-lanetarako utziko den azalera isolatu egingo da drainatze naturaleko saretik. Zolata iragazgaitzaz gain, efluenteak biltzeko sistema bat ere izango du olioek eta erregaiek lurzorua eta ura ez kutsatzeko. Erregaien zamalanak, olio-aldaketak eta lantegiko jarduerak ezin izango dira horretarako adierazitako eremuetatik kanpo egin.\nEbazpen honen bigarren apartatuaren D.12 puntuan aipatutako dokumentazioan jasoko dira elementu horien ezaugarriak, kokaleku zehatza eta neurriak.\n2.2. Erabat debekatuta dago makinei olioa aldatzea, horretarako berariaz jarritako guneetan ez bada. Obrak egiten ari diren inguruan ez badago horretarako azpiegitura egokirik, berariazko gune bat egokitu beharko da lan horiek egiteko. Esparru hori mugatuta egongo da, eta zorua iragazgaiztu egin beharko da; era berean, efluenteak jasotzeko sistema bat izango da, zorua eta urak kutsatu ez daitezen.\n2.3. Obra-fasean, ahalik eta material xehe gutxiena isuriko da drainatze-sarera. Horretarako, urak bideratzeko gailuak eta sedimentuak atzitzeko sistemak proiektatu eta gauzatuko dira, eta horietan bilduko dira obren ondorioz kutsatutako urak.\nGailu horien neurria zehazteko kalkulu hidraulikoak egingo dira, solidoei ongi eusten dietela bermatzeko, eta, hala badagokio, gune jakin batean isurtzen dela bermatzeko, betiere uraren parametro fisiko-kimikoak indarrean dagoen araudiaren araberakoak direla ziurtatuz.\nSistema horien ezaugarriak, kokaleku zehatza eta neurriak ebazpen honetako D.12 apartatuan aipatutako lan-programan jasoko dira, eta programa egokitzen joango da obrek aurrera egin ahala, gailu horiek tokiz aldatzea programatzen bada.\nHormigoi-upelak berariaz horretarako egokitutako eremuetan garbituko dira. Hormigoi-esnea ezin izango da inola ere isuri ibilgura. Hormigoi-hondakinak kudeatzeko, ebazpen honen D.12. apartatuan ezarritako baldintzak beteko dira.\n3.1. Lurzorua kutsa dezaketen jarduerak edo instalazioak izan dituzten edo dituzten lurzoruen inbentarioari buruzko irailaren 30eko 165/2008 Dekretuan jasotako leku batean garatzen da proiektua.\nHorren harira, Lurzorua kutsatzea saihestu eta kutsatutakoa garbitzeari buruzko ekainaren 25eko 4/2015 Legeak 23. artikuluan xedatzen duena betetzeko, arau horretan adierazitako egoeraren bat gertatzen bada, ingurumen-organoak ebazpen bidez lurzoruaren kalitatea adierazi beharko du, ekainaren 25eko 4/2015 Legeak araututako prozedurari jarraikiz.\nLurzorua kutsa dezaketen jarduera edo instalazio bat izan zuten eta gaur egun aktibitaterik gabe dauden lurrak mugitzeko jarduketak aurreko artikuluan adierazitakoan barne daude, eta, horrenbestez, lurzoruaren kalitateari buruzko adierazpenaren mendean geratzen dira. Era berean, EAEko ingurumen-organoak aurrez onartu beharko du hondeaketa selektiborako plan bat lurzoruaren kalitateari buruzko adierazpenaren prozeduraren esparruan, ekainaren 25eko 4/2015 Legearen 23. artikuluan jasotakoa betetzeko.\nIldo horretan, sustatzaileak emandako informazioaren arabera, lurzorua kutsa dezaketen jarduera edo instalazio bat duten edo izan duten lurzoruen inbentarioan izendatuta dagoen proiektuaren esparruko kokalekua (20079-00005 kodea) zehazki ikertzen ari dira, lurzoruaren kalitateari buruzko adierazpena eskuratzeko, eta ebazpenaren zain dago.\nAurrekoarekin lotuta, urbanizazio-obretan, eta haien artean indusketa-lanetan, hauen arabera egin beharko dira: hondea-lan selektiboen plangintzaren arabera eta lurzoruaren kalitateari buruzko prozedura horretan ezarritako baldintzetan, bermatu behar baita erreferentziako kokapena eta aurreikusitako erabilerak bateragarriak direla. Halaber, lurzoruaren kalitateari buruzko ebazpen horretan ezartzen diren erabilera-mugak beteko dira. Kasu horretan, ekainaren 25eko 4/2015 Legearen 31.2 artikulua aplikatuko da, eta, beraz, lur-mugimenduak egitea ahalbidetzen duten funtsezko lizentziak edo baimenak eman aurretik eman beharko da adierazpena.\nKontuan izan behar da, Eusko Jaurlaritzako Ingurumen Administrazioaren Zuzendaritzaren 2020ko azaroaren 19ko Ebazpenaren arabera, eremuaren egungo espazio libreari dagokion 20079 00005 kodeko kokaguneko azaleraren zati bat deskatalogatu dela, eta, beraz, lurzatiaren zati horretarako ez dela inolako prozedurarik hasi behar lurzoruaren kalitateari dagokionez.\n3.2. Hala ere, obrek dirauten bitartean lurra kutsatzen duten jarduerak edo instalazioak izan dituen beste lekuren bat aurkitzen bada, edo lurzorua kutsatzen duten gaien zantzu argiak badaude, kasu horietarako, ekainaren 25eko 4/2015 Legean ezarritakoa beteko da.\n4.1. Lanek irauten duten bitartean, ibilgailuak iragan ondoko garbiketa-lanak zorrotz kontrolatuko dira, bai jarduketen eraginpean hartutako ingurunean, bai obretara sartzeko guneetan. Sistema bat eduki beharko da aldi baterako hutsik dauden pistak eta gainazalak ureztatzeko.\n4.3. Hezetasun-baldintza egokietan garraiatuko da hondeaketa-materiala, hain zuzen, zama estaltzeko gailuak dituzten ibilgailuetan, lohirik eta partikularik ez barreiatzeko.\n4.4. Materialak eta ekarkinak aldi baterako metatzeko zonak bizitoki diren eraikinetatik urruti kokatuko dira.\n5.1. Obra-faseak dirauen artean, ingurumen-inpaktuaren azterketan zehaztutako neurri babesleak ezarri beharko dira, gai hauei dagokienez: obretako makinen mantentze orokorra, zarata eta bibrazioak jatorrian murriztea, zarata egiten den ordu kopurua murriztea, obretan erabilitako tresnek egiten duten zarata kontrolatzea, etab.\n5.2. Halaber, Zaratari buruzko azaroaren 17ko 37/2003 Legea garatzen duen urriaren 19ko 1367/2007 Errege Dekretuaren 22. artikuluan aurreikusitakoaren arabera, zonakatze akustiko, kalitate-helburu eta emisio akustikoei dagokienez, obretan erabiliko diren makinak egokitu beharko dira aire zabalean erabiltzen diren makinen soinu-emisioei buruz indarrean dagoen araudian ezarritako aginduetara, eta, bereziki, eta hala badagokio, kanpoan erabiltzeko makinek ingurumenean sortzen dituzten soinu-emisioak arautzen dituen otsailaren 22ko 212/2002 Errege Dekretuan eta arau osagarrietan ezarritakora.\n5.3. Bestalde, proiektua garatzerakoan, eraginpeko eremuan obrek sorrarazitako zaratarengatik ez dira gaindituko kalitate akustikoaren helburuak, Euskal Autonomia Erkidegoko hots-kutsadurari buruzko urriaren 16ko 213/2012 Dekretuan ezarrita daudenak, hori guztia dekretu horren 35.bis artikuluan aurreikusitakoari kalterik eragin gabe.\n5.4. Zentzu horretan, aurkeztutako dokumentazioan agertzen den obra-planaren arabera, obren iraupena 6 hilabetetik gorakoa izango da, eta, beraz, urriaren 16ko 213/2012 Dekretuaren 35.bis artikulua aplikatuz, eragin akustikoari buruzko azterketa bat egin beharko da, neurri zuzentzaile egokiak zehazteko. Inpaktu akustikoaren azterketan zuzenketa-neurriak zehaztuko dira, eta hor aztertuko da zer onura akustiko lortu nahi den zuzenketa-neurri horien bitartez, eremu akustikoetako eta eraikin sentikorretako zarata-maila murrizteari dagokionez.\nHondakinak kudeatzeko hierarkia-printzipioei jarraituz, hondakinen sorreran prebentzioa sustatu behar da, edo, hala badagokio, uztailaren 28ko 22/2011 Legearen 8. artikuluan ezarritako lehentasun-hurrenkerari jarraituz kudeatu behar dira, hau da: prebenitzea, berrerabiltzeko prestatzea, birziklatzea eta balorizatzeko beste modu batzuk, balorizazio energetikoa barne. Hondakinak kasu honetan baino ezingo dira deuseztatu: behar bezala frogatzen bada hondakinak balorizatzea bideraezina dela teknikoki, ekonomikoki edo ingurumenaren ikuspegitik.\n6.2. Eraikuntzako eta eraispeneko jardueren ondorioz sortutako hondakinak Eraikuntzako eta eraispeneko hondakinen ekoizpena eta kudeaketa arautzen dituen Errege Dekretuan (otsailaren 1eko 105/2008 Errege Dekretua) eta Eraikuntzako eta eraispeneko hondakinen ekoizpena eta kudeaketa arautzen dituen Dekretuan (ekainaren 26ko 112/2012 Dekretua) aurreikusitakoa betez kudeatuko dira.\nBetelanak jalkitzeko, kutsatzaile-edukia A ebaluazioko balio-adierazleetan (EBA-A) ezarritako baloreen azpitik duten materialak bakarrik baimenduko dira. Lurzorua ez kutsatzeko eta kutsatutakoa garbitzeko ekainaren 25eko 4/2015 Legearen III. eranskinean daude jasota adierazle horiek.\n6.4. Obren hondea-lanetako soberakinei dagokienez (kutsatu gabeko lurzoruak eta obretan hondeatutako material naturalak), betelanetara edo jatorri-obretatik kanpoko beste obra batzuetara zuzentzen badira, hemen xedatutakoak aplikatuko dira: Hondeatutako material naturalak betelanetan eta jatorri-obretatik kanpoko beste obra batzuetan erabiltzeko balorizazio-arau orokorrei buruzko urriaren 10eko APM/1007/2017 Agindua, Hondakinei eta lurzoru kutsatuei buruzko uztailaren 28ko 22/2011 Legearen 28. artikuluko aurreikuspenekin batera.\n6.5. Hondakin arriskutsuak biltzeko sistemak bereiziak izango dira, duten tipologia dela eta, isurketaren bat gertatuz gero, nahasi, arriskutsuago bihurtu edo kudeaketa zaildu dezaketen kasuetan. Halaber, Hondakin Toxiko eta Arriskutsuei buruzko maiatzaren 14ko 20/1986 Legea betearazteko Erregelamendua onartzen duen uztailaren 20ko 833/1988 Errege Dekretuaren 13. artikuluan ezarritako segurtasun-arauak bete beharko dituzte, eta itxita egon beharko dute kudeatzaileari eman arte, isurita edo lurrunduta gal ez daitezen.\n6.7. Araudi hau errazago betetzeko, lanetan sortutako hondakinak kudeatzeko sistemak edukiko dira. Lan horien arduradunek kudeatuko dituzte sistemok, eta haien ardura izango da, halaber, beharginek hondakinak behar bezala erabiltzea. Batez ere, ez dira inola ere efluente kontrolatu gabeak sortuko erregaiak eta produktuak biltegiratzearen, makinen mantentze-lanak egitearen edo hondakinak erretzearen ondorioz.\nUrbanizazio-proiektu hau egikaritzeko egin behar izaten den edozein jarduketa gauzatzeko orduan, aintzat hartu beharko dira Eusko Jaurlaritzako Kultura Ondarearen Zuzendaritzak 2020ko azaroaren 13an egindako txostenak jasotzen dituzten irizpideak; bertan aipatzen da Zarauzko hirigune urbanizatuko beste zona batzuetan sakonera handi samarreko sedimentu-testuinguruetan aurkitu direla aurri arkeologikoak, espezializaziorik gabeko langileek nekez identifikatu ditzaketenak. Txosten horri dagokionez, honako prebentzio-neurri hauek erantsiko dira ondare arkeologikoa babeste aldera:\n7.2. Lekukoetan kausitzen badira hondakin biogenikoak (landare- edo fauna-makrohondakinak), edo jatorri antropikoko artefaktu litikoak edo beste izaera batekoak, zundaketa arkeologikoak egingo dira Gipuzkoako Foru Aldundiaren arauzko baimenarekin.\n7.3. Zundaketa horietan hondakin arkeologikoak edo paleontologikoak agertzen badira, Gipuzkoako Foru Aldundiari jakinaraziko zaio, organo horrek erabaki dezan zer jarduketa egin behar diren kasu horietan, hauekin bate etorriz: Euskal Kultura Ondarearen maiatzaren 9ko 6/2019 Legea eta Euskal Autonomia Erkidegoko esparruan aurkitutako interes arkeologikoa edo paleontologikoa duten ondasunak garraiatu, entregatu eta gordailuan uzteko baldintzei buruzko urriaren 5eko 341/1999 Dekretua.\n7.4. Santa Klara komentuaren perimetro-horma mugatu beharko da haren ekialdeko aurpegian, behar bezala seinaleztatuta eta babestuta gera dadin obrek eta makineria astunaren eta obrako ibilgailuen funtzionamenduak edo joan-etorriek sor ditzaketen istripu-kalteetatik, ingurumen-inpaktuaren azterketan aurreikusitakoaren arabera.\n8.1. Obrak eragindako eremu guztietan egingo dira obraren paisaia-integraziorako lanak, baita kontratistaren instalazio-eremuetan edo bestelako eremuetan ere, baldin eta, ingurumen-inpaktuaren azterketan agertu ez arren, proiektuaren ondorioz kaltetu badira. Ingurumen-lehengoratzean barne hartuko dira lurraren berroneratze geomorfologikoa eta edafikoa, bai eta lorategi-elementuen birjarpena ere.\n8.2. Lurrak mugitu bitartean, landare-lurra kenduko da eta bereizita pilatuko da, obrek eraginpean hartutako espazioak lehengoratzeko eta landareberritzeko lanak errazteko.\n8.3. Proiektuaren eremuan egin beharreko paisaia integratzeko eta landatzeko lanetan, zuhaixka- eta zuhaitz-espezie autoktonoak erabili beharko dira, harizti azidofilo eta harizti misto atlantikoko (Quercus robur) haltzadi kantauriarreko segiziokoak; edozein kasutan, espezie aloktonoak saihestuko dira, bereziki portaera inbaditzailea izan dezaketenak.\nLandareztatzeek habitat naturalizatuen sorrera erraztuko dute, eta zuhaitz eta zuhaixka autoktonoen multzo eta eraketa linealak ezartzen saiatu beharko da.\n9. Uholde-arriskuari buruzko neurriak.\nGaur egun, proiektuari dagokion eremuaren zati handi bat 100 eta 500 urte arteko errepikatze-denborako uraldietarako uholde-arriskua duen eremuan dago. Salberdin 10-2 eremuaren azterketa hidraulikoaren arabera, egungo arrasa baino 2 m goragotik urbanizatuko da, 6,10eko kotan, 500 urteko errepikatze-denborako uholdeari dagokiona baino goragotik.\n9.1. Organo eskudunak prozedura aplikagarrien esparruan ezarritako baldintzak alde batera utzi gabe, proiektuak bat etorri beharko du Kantauri Ekialdeko Mugape Hidrografikoko Plan Hidrologikoaren araudian eta Euskal Autonomia Erkidegoko Ibaiak eta Errekak Antolatzeko Lurralde Plan Sektorialaren E.2 apartatuko uholdeen aurkako babesari buruzko araudi espezifikoan ezarritakoarekin.\n9.2. Obrak egin bitartean, ez da pilatuko uraldietan urak eraman dezakeen materialik edo hondakinik.\nObrak bukatu ondoren, garbiketa-kanpaina zorrotz bat egingo da, eta proiektuak erasandako eremua obrako hondakinik gabe utzi beharko da. Horren ondoriozko hondakinak lan-eremutik aterako dira, eta, haiek kudeatzeko, ebazpen honen D.6 apartatuan xedatzen dena aplikatuko da.\nObrak amaitu arte eta obra horren bermeak dirauen arte, ingurumen gaietan, kultura-ondarearen zaintzan eta neurri babesle eta zuzentzaileetan, aholkularitza gaitua eduki beharko du Obra Zuzendaritzak, ingurumen-inpaktuaren azterlanaren zehaztapenen arabera. Baldintza-pleguak gai horiei buruz esleitzen dizkion funtzioen alorrean Obra Zuzendaritzak hartu beharreko erabakiek, aldez aurretik, aholkularitza horrek egindako txostena izan beharko dute.\nObretako eraikuntza- eta eraispen-lanetan sor daitezkeen hondakinak nola kudeatuko diren islatzen duen plana, hauen arabera: Eraikuntza- eta eraispen-lanen hondakinen ekoizpena eta kudeaketa arautzeko otsailaren 1eko 105/2008 Errege Dekretuaren 5.1 artikuluan xedatutakoa, eta Eraikuntza- eta eraispen-hondakinen ekoizpena eta kudeaketa arautzeko ekainaren 26ko 112/2012 Dekretuaren 7. artikuluan xedatutakoa.\nOro har, ingurumen urtarrera isurketak egin ditzakeen obra-lekurik izanez gero, ebazpen honetako D.11 apartatuan aurreikusitako ingurumen-aholkularitzak egiaztapena egingo du, urak isuri aurretik urak bideratu, drainatu eta eusteko gailuak ondo dabiltzala ziurtatze aldera. Hauxe ere aztertuko du: ibaira material xeheak isuri ote diren, euri-aldietan batez ere.\nSistema horien funtzionamendua eraginkorra ez dela ikusten bada, beharrezkoak diren neurriak hartuko dira, kaltea sortzen duten obra-lantegietan lanak aldi baterako gelditzea barne, material esekiz betetako urak lur gaineko ur-ibilguetara irits ez daitezen.\nArazketa-sistematik irtetean, organo eskudunaren isurketa-baimenean ezarritakoaren arabera kontrolatuko da isuria.\nIngurumena zaintzeko programaren dokumentu bategina egin beharko du sustatzaileak, eta han bilduko dira ingurumen-inpaktuaren azterlanean proposatutako betebeharrak eta ebazpen honetan jasotakoak.\nIngurumena zaintzeko programako txostenen eta analisien emaitzak behar bezala erregistratu beharko dira, eta organo substantiboaren bidez bidaliko zaizkio Ingurumen Administrazioaren Zuzendaritzari. Obrak bukatuta eta lehengoratze-lanen bermealdia amaituta egingo da bidalketa hori, zehazki, lehengoratzea egin eta bi urtera.\nIngurumena zaintzeko programaren emaitzekin batera, ingurumen-gaietan espezializatutako entitate independente batek egindako txostena ere aurkeztu beharko da. Txosten hori emaitzen analisi bat izango da, aldi horretan gertatutako gorabeherak, kausa posibleak eta konponbideak bereziki aipatuta, eta, aldez aurretik zehaztu ez bada, laginak hartzearen xehetasunak.\nProiektuaren sustatzaileak datuak euskarri egokian bilduko ditu bi urtez, gutxienez, eta datu horiek administrazio publikoen ikuskapen-zerbitzuen eskura jarriko dira; hori guztia, hala ere, ez da eragozpen izango kasu bakoitzean aplikagarri den araudia betetzeko.\nBaldin eta arautegi berria indarrean jartzeak edo barneratzen diren sistemen egitura eta funtzionamenduari buruzko ezagutza berri esanguratsuetara egokitu beharrak hala eginarazten badigute, neurri babesle eta zuzentzaileak eta ingurumen-zaintzako programa aldarazi ahal izango dira, bai neurtu behar diren parametroen kasuan, bai eta neurketaren aldizkakotasuna eta aipatutako parametroek hartu behar duten tarteari dagozkion mugen kasuan ere. Ingurumen-organoak, era berean, alda ditzake babes- eta zuzenketa-neurriak eta ingurumena zaintzeko programa, jardueraren sustatzaileak hala eskatuta, edo ofizioz. Hori guztia, ingurumena zaintzeko programan lortutako emaitzetan oinarrituta, edo ingurumen-inpakturik ez izateko ezarri diren babes-, zuzenketa- eta konpentsazio-neurriak nahiko ez direla egiaztatzen bada.\nDokumentu horiek Ingurumen Administrazioaren Zuzendaritzara bidali beharko ditu organo substantiboak oniritzia eman ondoren, proiektuaren sustatzaileak aurkeztutako dokumentazioarekin batera.\n2. Obrak amaitu eta bi hileko epea igaro baino lehen, lur-mugimenduei buruzko balantze zehatza eta hondeaketa-soberakinen eta hondakinen ingurumen-jarraipenari dagozkion txostenak, ebazpen honen D.6 apartatuan aurreikusitakoaren arabera.\n3. Obrak amaitu eta bi hileko epea igaro baino lehen, obrak garatu bitartean sortutako gorabeheren erregistroa, babes- eta zuzenketa-neurriak noraino bete diren jasota, ebazpen honen E.1 apartatuan aurreikusitakoaren arabera.\nHirugarrena. Lau urteko epea jartzen da proiektua egikaritzen hasteko, ingurumen-inpaktuaren adierazpen hau Euskal Herriko Agintaritzaren Aldizkarian argitaratzen denetik aurrera. Epe hori igaro eta ez bada hasi proiektua egikaritzen, ingurumen-inpaktuaren adierazpen honi amaitu egingo zaio indarraldia eta utziko dio ondoreak sortzeari. Kasu horretan, sustatzaileak berriro hasi beharko du proiektuaren ingurumen-inpaktua ebaluatzeko izapidea, aipatutako epea luzatzea adosten ez bada behintzat. Hori guztia, otsailaren 27ko 3/1998 Legearen 47.8 artikuluan eta abenduaren 9ko 21/2013 Legearen 43. artikuluan ezarritakoarekin bat etorriz.\nVitoria-Gasteiz, 2021eko urtarrilaren 27a.


BenortH2 - Konpromisoa ingurumenarekin eta ekonomiarekin\nBenortH2 ETA INGURUMENAREKIN ETA JARDUERA EKONOMIKOAREKIN DITUEN KONPROMISOAK\nBenortH2-n sortuko den Hidrogeno Berdeak eta haren aplikazio guztiek, tokiko ekonomiari onura egiteaz gain, gure gizartearekin eta mundu osoarekin dugun konpromisoa erakusten dute. Buru-belarri gabiltza munduko klima-aldaketaren aurkako borrokan, eta lanean dihardugu mundu osoan erabiltzen den energia garbia izan dadin.\nGure lurraldean dauzkagun energia-iturri berriztagarriekin, elektrolizagailuekin, hidrogeno-pilekin, hidrogeno-tutuen azpiegiturekin eta hedatzen ari garen abangoardiako bestelako teknologiekin, hidrogenoa lortzeaz gain, oxigenoa lortzen dugu; hots, mundu osorako aire-ahokada fresko bat.\n2015eko Parisko Hitzarmenaren bidez, herrialde gehienek berretsi egin zuten CO2, isuriak murrizteko konpromisoa, munduko tenperaturaren gorakada geldiarazteko eta hura lehengoratzeko.\nHori posible izan dadin, behar-beharrezkoa da erregai fosilen erreketa ahal bezainbeste murriztea. Eta, gaur egun, Hidrogeno Berdea da alternatiba onena.\nBenortH2-ren instalazioaren kokapena, Amorebietako CCGT instalazioan, onuragarria da teknologia bien arteko sinergiak sendotzeko, eta epe luzean ziklo konbinatuko zentrala deskarbonizatzeko aukera ematen du.\nENERGIA BERRIZTAGARRI ETA GARBIA\nHidrogeno Berdearen ezaugarriak direla eta, bikaina da biltegiratzeko eta behar den toki guztietara garraiatzeko. Gainera, ez da isurtzen gas kutsakorrik, ez ekoiztean ez erabiltzean; hala, ingurumena errespetatzen duen energia bat da, eta kontsumitzen den tokietan sortzen da.\nBestalde, isuri gabeko energia-iturrien erabilpena sendotuko du Hidrogeno Berdearen sorkuntzak; hau da, energia berriztagarrien egungo industriaren lehiakortasuna handitu, eta energia garbia sortzeko enpresen agerpena sustatuko du.\nBenortH2-K LANPOSTUAK SORTUKO DITU BERE INGURUAN\nBenortH2-ren Amorebietako Hidrogeno Berdeko instalazioa martxan jarri zenetik, zuzeneko nahiz zeharkako lanpostuak sortu dira, eta erlazionatutako zerbitzuak ematen dituzten enpresen jarduera hazi egin da.\nHidrogeno Berdeko instalazioak sortuta, hala nola BenortH2-rena, ehundura industriala birgaitu ahalko da. H2-aren balio-kateko segmentu guztien bidez sustatuko dira industria berriak.\nHIDROGENO BERDEAK BERRINDUSTRIALIZAZIOA BULTZATUKO DU\nBenortH2-REN HIDROGENO-INSTALAZIOAREKIN, AURRE EGINGO ZAIO KLIMA-ALDAKETARI.


Pasaiako Euskaltegiak berritasunekin datoz : Oarsoaldeko Hitza\nPasaiako Euskaltegiak berritasunekin datoz\nZabalik da Euskaltegietan izena emateko epea. Aurten euskara ikasi nahi duten gurasoei erraztasunak emango zaizkie, baita ikasitakoa seme alabekin lantzeko aukera ere.\nEuskaltegiek Antxon aurkeztu dute aurtengo ikastaroa.\nHasi da ikasturte berria eta ‘mundu berri bat duzu zain lelopean’, Pasai Antxoko Txirrita AEK eta Pasaiako Udal Euskaltegia martxan jarri dira, geroz eta pasaitar gehiago Euskaragile izan daitezen. Ohi bezala, interesdunek Euskaltegietan eta Pasaiako HAZ bulegoetan izena eman ahalko dute.\nHelburu hori lortzeko asmoz, herriko bi euskaltegiek helburu eta behar ezberdinetara egokitzen diren ikastaroak eskainiko dituzte, ordutegi malguekin eta metodologia berritzaileekin.\nEra berean, egoera ekonomikoa euskara ikasteko oztopoa izan ez dadin, neurriak hartu dituzte. Pasaiako Udalak diru laguntzak eskainiko dizkie euskaltegietako ikasleei, betiere, agindutako eskola-ordu kopurua betetzen badituzte. Diru-sarreren Bermatzeko Errenta zein Giza Larrialdietako Laguntza jasotzen dutenek eta langabetuek bestalde, matrikularen %20a ordaindu beharko dute besterik ez. Gainera, asistentziaren baldintza betetzen badute, Udalak kopuru hori ere itzuliko die.\nAurten familien beharrei begira jarri dira Euskaltegietan, hori dela eta, haiei egokitutako ikastaroak antolatu dituzte, gurasoek ikasitakoaz seme-alabekin goza dezaten. Gurasoek astean bi arratsaldez euskara klaseak jasoko dituzte eta astean behin, haurrak eskolatik ateratzen direnean, euskal kulturan oinarritutako saioa jasoko dute denek batera. Helburu nagusia gurasoek transmisioa lantzea da, lotsa galtzea eta bide batez, seme-alabekin euskaraz normaltasunez hitz egitea.\nIkastaro honetan partu hartu nahi dutenek, aipatutako lekuetan izena eman ahalko dute, baita Pasaiako ikastetxeetan ere. 160 euroko kostua izango du, baina kasu honetan ere, eskatutako eskola-ordu guztietara joanez gero, matrikula osoki itzuliko zaie.\nMintzamena ikastaroa bigarren aldiz eskainiko dute Pasaiako bi euskaltegiek, aurrez aurreko mintzamena hobetze aldera. 60 orduko ikastaroa, mintzatzeko gutxieneko gaitasuna duten ikasleei dago zuzendua, eta Euskaltegietan bertan egingo da. Eskola-orduak bi modutara banatzeko aukera izango dute ikasleek: bi ordu astean ikasturte osoan zehar, edota lau ordu astean urritik abendura, edota urtarriletik apirilera. Prezioa 60 eurokoa izango da.\nHoriez gain, Euskaltegiek aurreko ikastaro bereziei eutsiko diete, hala nola, merkatari eta langabetuentzako ikastaro trinkoak, 16 eta 30 urte bitartekoei zuzendurikoak eta azken urteetan Pasaiara heldu berri direnentzako. Eta nola ez, ohiko ikastaroak berean jarraituko dute.\nEuskaltegien eskaintza zabalaren berri izango dute pasaitarrek, egunotan etxez etxe banatzen ari diren liburuxketan eta Pasaiako Udalaren webgunean.


Babalwa Latsha, errugbilaria: “Garrantzitsua da bide bat irekitzea, atzetik datozenek bide hori jarraitu ahal izateko” - etakitto.eus\nBabalwa Latsha, errugbilaria: “Garrantzitsua da bide bat irekitzea, atzetik datozenek bide hori jarraitu ahal izateko”\nBabalwa Latshak historia egin du. Eibar Rugby Taldearekin (ERT) fitxatu ondoren Afrikako lehen emakumezko errugbilari profesionala bilakatu da eta bide berria ireki die milioika emakumeri. Emakumezkoen Springboken (Hegoafrikako errugbi selekzioari horrela deitzen diote) kapitainak Eibarrera begira jarri du Hegoafrika eta horren erakusle da Lurmutur Hiriko aireportuan jaso zuen agur beroa. Bikain moldatu da ERTra eta Eibarko bizimodura, eta bere kalitate handia erakutsi du zelaian dagoeneko. Historia egiten jarrita, ERTrekin mugarria ezarri nahi du Ohorezko A Mailara igoz.\n– Zer moduz lehen hiru asteak Eibarren?\nZoragarriak izan dira! Oso ondo nago hemen eta oso esperientzia bikaina bizitzen ari naiz. Eibar oso ezberdina da aurretik ezagutzen nuen guztiarekin alderatuz. Niretzat oso aukera ona izan da hona etortzeko beta izatea, etxetik irteteko, esploratzeko eta errugbiaren inguruan pixka bat gehiago ikasteko balio didalako.\n– Ohorezko B Mailako lehen hiru jardunaldietan taldeak hiru garaipen lortu ditu, maila handia erakutsita gainera, eta zuk hamar entsegu egin dituzu. Hasiera hau espero zenuen?\nDemaseko hasiera izan da, espero nuena baino askoz hobea. Hamar entsegu egin ditut, baina taldeari eman behar diot meritu gehiena, denon arteko elkarlana ona izan delako. Taldeak bikain jokatzen duenez, nire onena erakutsi dezaket. Bata bestearen ondorio da. Gure arteko batasunak egiten gaitu handi. Oso pozik nago hemen eta poztasun hori taldeak lortzen dituen emaitzetan islatzen da.\n– Errugbian jokatzeko moduari dagokionez, aldea dago Hegoafrikako eta hemengo estiloen artean?\nGauza batzuetan ezberdina da. Hegoafrikan, adibidez, arlo fisikoak garrantzi handiagoa du. Hemen, ordea, baloia gehiago mugitzen da. Bestetik, hemengo jokoa azkarragoa da Hegoafrikakoarekin alderatuz. Orokorrean antzera jokatzen dugu han eta hemen, baina Hegoafrikan joko fisikoago eta basatiagoa egiten dugu, handiagoak garelako (barreak). Dena dela, errugbia errugbia da, mundu guztian mundu guztiak ulertzen duen hizkuntza.\n– Eta zuk zer nahiago duzu: joko fisikoa edo azkar jokatuz baloia mugitzea?\nEz dut bata edo bestea nahiago, hori ez da kontua. Hala ere, kirol honen arlo fisikoa maite dut eta horrek ekarri nau ERTra.\n– Zaleen aldetik aldea igarri duzu Hegoafrikarekin alderatuz?\nErrugbiak garrantzi handia du Hegoafrikan eta hemen jendeak foballa maite du batez ere. Hala ere, hemen errugbia sustatzeko saiakerak egiten direla uste dut. Era berean, Hegoafrikan emakumeen errugbia sustatzen dihardugu, gizonezkoen errugbia baino ezezagunagoa delako. Horrela, jendea emakumezkoen errugbia ezagutzen eta egiten duguna ikusten hasi da pixkanaka.\n– Hegoafrikako gizonezkoen errugbi selekzioak Munduko Txapelketa irabazi zuen azaroan, baina zuk esan bezala, emakumezkoen errugbia ezezagunagoa da zure herrialdean. Zergatik dago horrelako aldea?\nNahiko ironikoa da eta, era berean, pixka bat lotsarazten dit. Hala ere, gizonezkoekin alderatuz, emakumezkoen errugbia hazten doa Hegoafrikan. Kontuan izan behar da gizonezkoen Springbokek XIX. mende amaieraz geroztik jokatzen dutela; eta emakumezkoen selekzioa, ordea, 2004ean eratu zela. Bide luzea dugu aurretik, baina emakumezkoen errugbia asko garatu da dagoeneko Hegoafrikan. Adibidez, Springboken zazpiko errugbiko taldekide guztiek kontratu profesionala dute, baina hamabosteko errugbiko taldeko jokalariek ez. Hegoafrikako emakumezkoen errugbian gauza asko egin behar ditugu gizonezkoen mailara heltzeko. Guk lanean jarraitzen dugu eta 2021an Munduko Txapelketa jokatuko dugu, adibidez. Emakumezkoen errugbia babesteko eta ondo gidatzeko lan egin behar dugu, lorpenak ohikoak izan daitezen eta ez ezohiko gauzak. Laster aurrerapauso handiak ematea espero dut.\n– Zein da zuen helburua Munduko Txapelketan?\n2014an jokatu genuen azkenengo aldiz Munduko Txapelketa (2017. urtekora ez ginen sailkatu). Beraz, guretzat oso garrantzitsua da 2021ko Munduko Txapelketa eta gogor egin dugu lan bertan egoteko. Kapitain bezala, taldea behar bezala gidatzea da nire helburua. Guretzat historikoa da Munduko Txapelketa jokatzea eta marka ezartzea nahiko genuke. Gure onena emango dugu eta istorio ona idaztea espero dugu.\n– Zuk Europan jokatzeak selekzioari ondo egingo diola uste duzu?\nHau erakusleiho bikaina da niretzat eta selekzioko beste kideei mesede egingo diela pentsatzen dut. Hemen ikasitakoa etxera eraman ahal izango dut, eta talde bezala hazteko eta aurrera begiratzeko balio izango digu.\n– Historia egin duzu Afrikako lehen emakume errugbilari profesionala bihurtuz. Nola sentitzen zara horren aurrean?\nDemaseko mugarria da Afrika eta Hegoafrikako emakume errugbilarientzat, eta hemendik aurrera espero dut errugbian jokatzen duten emakume afrikarrek munduko edozein tokitan euren talentua erakusteko aukera gehiago edukitzea.\n– Bide berri bat hasi duzu Afrikako emakumeentzat?\nBai. Garrantzitsua da bide bat irekitzea, atzetik datozenek bide hori jarraitu ahal izateko.\n– Khayelitsakoa zara. Nolakoa da?\nLurmutur Hiriko auzo bat da, eta krimen-kopuru handiagatik eta istiluengatik da ezaguna. Beraz, niretzat nahiko freskagarria da handik irteteko aukera izatea. Era berean, nire adibidea inspiragarria izan daitekeela uste dut, kirolaren bitartez bizitza aldatu daitekeela ikusi dezaketelako auzoko gazteek.\n– Gainera, errugbilari profesionala izateaz gain, zuzenbide ikasketak egin dituzu, ezta?\nHori da. Emakumezkoen errugbia garatzeko erabili nahiko nuke ikasitakoa. Babeslekuak behar ditugu emakumezkoen errugbia hazi ahal izateko eta gaur egun Hegoafrikan ez dago horrelakorik. Joera hori aldatu nahiko nuke.\n– Gazteagoa zinenean foballean jokatzen zenuen. Nola hasi zinen errugbian?\nFoballa maite dut eta bizitza guztian egin izan dut foballean. Unibertsitatean zazpiko errugbian jokatzen hasi nintzen eta, nahiz eta pixka bat ikaratuta egon, ondo ibili nitzen. Gero, hamabosteko errugbian trebatu eta hobetoago moldatu nintzen. Beraz, hamabosteko errugbian jokatzen jarraitu nuen.\n– Hiru hilabeteko kontratua sinatu duzu ERTrekin. Denbora gehiagoz gelditzea gustatuko litzaizuke?\nIkusiko dugu. Eibar Rugby Taldea talde zoragarria da. Gazteak errugbiaren munduan hazteko programa bikainak ditu eta asko gustatzen zait alderdi hori. Gainera, entrenatzaile eta taldekide itzelak ditugu. Hasiera ona da nazioartean kirol-ibilbidea ekiteko, eta denboraldia aurrera doan neurrian ikusiko dugu denbora gehiago geratzen naizen ala ez.\nAvia Eibar Rugby TaldeaBabalwa LatshaEibar Rugby TaldeaerrubiaERTHegoafrikarugbySpringbokSpringbok's women\n« Sailkapenean berdinduta dauden Alaves eta Eibarren artekoa gaur Gasteizen Lorelei taldearen zuzeneko musikarekin gozatzeko aukera izango dugu gaur »


hiru truku: hiru musikari, hirugarren diskoa. Ruper Ordorikaren ahots argiak zalantzak argi uzten saiatzen da. Eta baita lortu ere. Eta galderen zergatia aberasten, grina sortzen eta solasaldiaren gozamena hasten, eta hezten. Luzatzen. Hiru Truku. Horrek elkartu gaitu eta horri helduko diogu honetan. Trukuz eta turkoz, mairuz eta arerioz, magiaz eta doinuz jantzita datorkigun kontua. Edo kantua. Musikaren kariaz gaudelako.\nKalean dago jada hirukotearen azken lana: “Nafarroako Kantu Zaharrak”. Bixente Martinez, Joseba Tapia eta Ruper Ordorika ongi konpontzen omen dira, eta horrek gauzak errazten dituela diote, baita bizikidetasuna gozagarriago egin ere. Honekin hiru disko dituzte elkarrekin, lehenengo biek - “Mendebaleko Euskal Baladak” eta Mendebaleko Euskal Kantuak” - bizkaieraren mundua jorratzen dute baina honetan nafarrari heldu nahi izan diote musikariek. Oñatiarraren hitzei eutsiz, “duela zortzi urte inguru, harat-honat kantaldiak eskaintzen genbiltzala jende askok galdetzen zigun ia noiz ekin behar genion Nafarroako kantu zaharrak egiteari. Eta nik esaten nien Bixente eta Tapiari, brometan, beka bat behar zutela lortu niretzako eta joango nintzela Baztanera kantak ikastera. Gero nire kabuz miatzen hasi nintzen eta gauza bitxi batez ohartu nintzen; euskaldun jendeak kantatzen dituen doinu asko eta asko nafarrak direla”. Alta, diskoko abesti gehienak arrotz egingo zaizkio entzule zein zaletuari. “Gure diskoan ezagunak ez diren kantuak bildu nahi izan ditugu. Kantu zaharrak irakurketa anitz onartzen ditu eta guk gurea egin nahi izan dugu”, diosku Ordorikak.\nGaiztoak eta, gainera, trukuarekin\n“KONTUZ” dioen pankarta baten aurrean egon beharko ginatekeela dirudi. Lasai. Jolasa besterik ez da. Hitzak eta doinuak nahasten dituena. Hirukotearen lehen diskoan “Jaunzuriano” izeneko erromantzea azaltzen zen eta baladan Trukukumia edo Trukua izeneko pertsonaia. Ruperrekin jarraituz, “nik uste dut pertsonaia hau turkoa dela, Kristautasunaren arerioa, gaiztoa. Orain ere Zuberoako pastoraletan arras ongi ezberdintzen dira onak eta turkoak. Turkoak gaiztoak dira. Abestiak dioenez, pertsonaia hau urrunetik dator, turkoak bezala jantzita, arrotzak bezala, mairuak lez... Zentzua gustatu zitzaigun eta horregatik hartu genion izena, gaiztoak eta trukuarekin: hitz bakarra nahikoa hori azaltzeko”.\nNon daude sormenaren antipodak?\n“Hiru Trukuk ez du inoiz karrera egitearen nahia izan. Elkarrekin oso ongi pasatzen dugu eta izugarri gustatzen zaigu egiten duguna. Gurea zaletasun kontua da”. Hitz hauekin azaltzen dute euren egitekoaren zergatia. Ezin alde batera utzi taldeak Euskal Herriko eta atzerriko folkean lortu duen tokia. Oñatikoak dionez, “nik uste dut askoz zailagoa dela, kontrakoa pentsatu arren, Ruper Ordorika zabaltzea Hiru Truku baino. Hemendik kanpo, eta batez ere Espainian, askoz errazago ulertzen dutelako euskaraz kanta zaharrak kantatzea kanta berriak baino. Gauza berriak kantatzeak sofistikazio handiagoa dakarrelako, agian”. Alta, kanta zaharrek badute modernoek ez duten xarma: ikerketaren gozamena, aurkikuntzaren zirrara. “Gehien maite duguna egiten dugu eta zeregin honetan oso gauza bitxiak daude. Norbaitek pentsa dezake sormenaren antipodetan gaudela baina hori ez da egia. Egiten dugunaren zergatia erraz labur daiteke: Ez dugu hori kantatzen zaharra delako, ederra delako baizik”.\nUrte honen amaiera eta hurrengoaren hasiera kantaldiz josiko dituzte Euskal Herriko bazterrak. Hori gustatuko litzaieke gehien, “doinuak euskal jendearen artean zabaltzea”. Etorkizunera begira ez omen ditugu erantzun zehatzak jaso. Hobe. Izan ere, eta Ruperrek berak dionaren arabera “bigarren diskoarekin gurea amaitu zela uste genuen, baita azaldu ere eta, uste ez genuen bezala, hemen gaude berriz. Beraz, ezin jakin zer gertatuko den”.


Uberan - Euskal Idazleen Elkartea - Azokaren Uberan, komiki liburuak\nEgunotan Durangoko Azokan bazabiltza komiki bila, egin kontu. Hemen duzu aurten plazaratu diren liburuen zerrenda modukoa. Baten bat eskapatuko zitzaigun. Dena den, aurtengo uztari erreparatuz gero, bada azpimarratzeko moduko beste datu bat: Xabiroi komiki-aldizkaria 50. zenbakira iritsi da. Balentria ederra, euskarazko komikigintza hauspotzen lan handia egin duen argitalpenarena.\nDurangoko Azoka bete-betean den honetan, 2018an argitara eman diren komiki lanetan erreparatu dugu. Komikipedia web orria izan da gure informazio iturri nagusia.\nMaitasuna zailegia da (Begiko / Zubia-Santillanana / Esan Aise Saila)\nGidoia, marrazkiak: Andres Guerrero. Jatorrizko lana gazteleraz plazaratu zen, El amor es complicado izenburupean. Josetxo Santxo Uriak egin du itzulpen lana.\nEsan Aise sailaren helburu nagusia irakurketa inklusiboa sustatzea da, komunikazioari eta irakurle berrien parte hartzeari bide emanez. Andres Guerreroren lan honek maitasuna du hizpide. Hauxe sinopsia: "Maitasunak jotzen gaituenean apurtu egiten gaitu. Loa lapurtzen digu. Baina, ordainetan, munduko bizipozik handiena ematen digu. Mugagabeko itxaropenez eta indarrez betetzen gaitu. Halakoxe erraza da. Eta halakoxe zaila. Batzuetan, zailegia. Eta hortixek sortu dira maitasun kontu hauek. Maitasun kantu xume hauek".\n7 korapilo (Txipibooks)\nJon Mikel Udakiola marrazkilariak eta Martin Etxeberria zein Xabier Etxeberria idazleek 7 korapilo lan grafikoa ondu dute. Zazpi istorio jaso dituzte, itsasoarekin lotutakoak.\nSinopsia: "7 korapilo eleberri grafikoan sei perla bitxi aurkituko dituzu, ironiatik tragikotasuneraino doazen sei ipuin, tonu poetiko sakon batek bustiak maiz eta elkarren artean trebeziaz txirikordatuak, itsas-korapilo batean bezala".\nIo, Bizitza handia dago hor kanpoan (Narval)\nGidoia, marrazkiak: Daniel Piqueras Fisk.\nItzultzailea: Iker Allende Sopena.\nSinopsia: "Ganbara batean urteetan zehar ezkutatuta egon ondoren, Laikak botila bat aurkitzen du. Botilak mezu bat eta eguneroko misteriotsu bat ditu barruan… Norenak izango ote dira? IO eguzki-sistemaren mugetaraino heltzen den bidaia harrigarria da, emozioz, kilometroz eta planetez betetako ipuina".\nPuerto Ricon ere egiten du euria (Ahabi Comics)\nMarrazkia, gidoia: Ian Nose.\nSinopsia: "Iraila da Puerto Ricon eta urtero bezala, urakanei aurre egiteko gertatu beharra dago. Zer nolako indarrarekin etorriko ote da oraingoa?".\nL.S.B, Ana lesbikomikia (Autoedizioa / Gehitu / Mugen Gainetik)\nGidoia, marrazkiak: Teresa Castro.\nItzultzaileak: Itziar Barrenetxea / Begoña Vargas / Irene Elorza / Izaskun Azurmendi.\nIkusgaitasun Lesbikoaren Egunarekin batera, L.S.B. Ana komikia plazaratu zuten. Teresa Castrok idatzia, entretenigarria eta pedagogikoa izan nahi duen argitalpena da. Doan eskura daiteke Gehituren egoitzan. PDF euskarrian aldiz, ondoko estekan eskura daiteke: L.S.B, Ana lesbikomikia.\nAlfonso Zapicok Fermin Muguruza musikariaren eta Eduardo Madina politikari ohiaren arteko solasaldi bat hartu zuen abiapuntu euskal gatazkari buruzko komiki liburu bat osatzeko: ‘Zubigileak’.\nGidoia, marrazkiak: Alfonso Zapico.\nItzultzailea: Bego Montorio Uribarren.\nIsaline: sukaldaritzako sorginkeria (Harriet Ediciones)\nGidoia: Maxe L’Hermenier.\nItzultzailea: Miel Angel Elustondo Etxeberria.\n"- Zer dela-eta zara horren arraroa, Isaline?\n- Egia esatea nahi baduzu, sekretu bat daukat, baina inork ez du jakin behar... sorgina naiz!".\nInoiz ez (Harriet Ediciones)\nGidoia, marrazkiak: Bruno Duhamel.\nSinopsia: "Itsasoak eta haizeak jana, urtetik urtera labarra atzera ari da, erremediorik gabe atzera, eta berarekin daramatza paisaia eta etxebizitzak. Herriko alkateak mehatxurik gorrienean dauden auzokide guztiak babestea lortu du. Guztiak, bat izan ezik: laurogeita hamar urteko emakume bat, udal-agintariei kontra egiten tematua dagoena. Madeleinek katuarekin eta senar zenduaren oroitzapenarekin bizi nahi du bere etxean. Madeleinek uko egiten dio arriskua ikusteari. Arrazoi sendoz: Madeleine itsu baita jaiotzatik".\nGerezi Garaia (Txalaparta)\nGidoia, marrazkiak: Belatz.\nItzultzailea: Amaia Apalauza.\nMikel Santos Belatz-ek sortu du Lucio Urtubiaren bizitza jasotzen duen Gerezi denbora komikia, Lucioren egungo izaera eta bere memoriak tartekatuz. Liburua aldi berean gaztelaniaz, euskaraz, katalanez eta galegoz plazaratu dute, Txalaparta, Tigre de Paper eta Demo argitaletxeen arteko lankidetzari esker.\nGlup: itsaso urdinaren azpitik (Narval)\nSinopsia: "Xare uretan jaio zen. Itsasoak txiki-txikia zenetik erakarri du, eta ozeanoaren barrenak eta bertan bizi diren izaki ezezagunak ezagutu nahi izan ditu. Glup-ek haurtzarotik helduarorako igarotzea kontatzen du: bildungsroman-a komiki formatuan".\nHaur Besoetakoa, Paristik datorren artista (Xabiroi, Ikastolen Elkartea)\nGidoia: Unai Iturriaga.\nMarrazkiak: Alex Sanvi.\nHaur Besoetakoaren lehen abenturak Litxarrerien jauna (Ikastolen Elkartea, 2015) izeneko komiki-liburuan batu zituzten. Hiru urteren buruan, haren segidakoa plazaratu dute: Paristik datorren artista (Ikastolen Elkartea). “Itzulera baten istorioa da”, Unai Iturriagak aditzera eman duenez. Liburu-aurkezpenaren kronika modukoa osatu genuen Hitzen Uberan. Hauxe duzue esteka: "Istorioa oso parodikoa da".\nAristoteles: jakiteko irrika (IkasElkar)\nGidoia, marrazkiak: Jordi Bayarri.\nItzultzailea: Maialen Berasategi Catalan.\nMigel Marmolen hamaika eta bat jaiotzak (Astiberri)\nGidoia, marrazkiak: Dani Fano.\nEuskarazko bertsioa: Koldo Izagirre.\nMigel Marmol 1905ean jaio zen El Salvadorren. Bidegabekeria sozialaren aurka borrokatu zuen eta heriotzari hamaika alditan egin zion izkin. Eduardo Galeanoren eta Roque Daltonen idatzietan oinarritu da Dani Fano Migel Marmolen hamaika eta bat jaiotzak (Astiberri) komikia antolatzeko. Hitzen Uberan solaskide izan genuen Fano. Esteka honetan duzue elkarrizketa eskuragarri, "Dani Fano: Eman dudana baina askoz gehiago jaso dut lan honekin".\nMutuaren hitza (Harriet ediciones)\nGidoia: Laurent Galandon.\nMarrazkiak: Fréderic Blier.\nSinopsia: "20. hamarkadaren amaiera. Celestino Noirt gazteak probintzietako bere aitaren notariotza utzi du zinema munduan lan egiteko. Parisera iritsi berria, estudio handi batean lortzen du lana, dekoratzaile gisa, baina bere nahiak bestelakoak dira: zuzendari izan nahi du! Klasikoak zein erotikoak proiektatzen dituen zinema txiki baten jabea, Anatole Fortevoixek hartua, bertan Constance, aktore gazte gor-mutua ezagutzen du, zeinak gidoi bat idatzi duen eta irakurtzeko ematen dion. Lagunen laguntzaz eta jabearen platoa ezkutuan erabiliz, bere filma egiteari ekingo dio, arriskuak nabariak badira ere".\nHasiera berri bat (Harriet ediciones)\nGidoia: Gwénola Morizur.\nMarrazkiak: Marie Duvoisin.\nSinopsia: "Lily haurdun dagoela jakiten du, bere bikoteak musika taldearekin biran ateratzen dela esaten dion egun berean; gainera, Kanadatik etorri den Baltasar bere iloba zaintzea eskatzen dio. Lily inoiz ikusi ez duen mutikora moldatzen saiatuko da. Bihozkada batek eraginda, Parisera doa Baltasarrekin. Bidean, Jimmy, kanpoaldeko gazte batekin topo egiten dute. Eta bidaiak, Pierrotengana eramaten ditu, zakurraren konpainian bere artaldea zaintzen duen artzaina. Arima nahasi hauek, elkarrekin aurkituko dute bizipoza berria".\nTomoë (Harriet ediciones)\nGidoia: Jack Manini.\nSinopsia: "Japonia, 1461. Hamabi urte dituela, Sayo bere arrantzale herrixkaren suntsiketaren lekuko izango da. Yoshinaka piratak bere familia guztia sarraskitu ondoren, Sayo bahituta eramango du. Sayok ordea, hainbat gaitasun berezi hartu ditu oinordetzan".\nHondamuinean (Famazia Beltza)\nGidoia, marrazkiak: Zerocalcare.\nAztihitza (Erroak / Gure Berriak /Herrima / Prefosta)\nGidoia, marrazkiak: Asisko.\nAsisko Urmeneta marrrazkilariak Agosti Xaho zuberotar pentsalari eta ekintzaileari buruzko liburu biografikoa osatu du. Erroa argitaletxeak, Herrima kultura elkarteak eta Atharratzeko Prefosta elkarteak eman dute argitara.\nMaria Zugarramurdikoa eta sorginduak izan ziren emakumeak (Nabarralde).\nGidoia: Miren Mindegia.\nMarrazkiak: Adur Larrea.\nAdur Larrea komikigilearen lan berria da honakoa, gidoia Miren Mindegiak burutu du. Nabarraldek Euskal Herriko historia gaitzat hartuta argitaratzen duen formatu honetako bigarren alea izango da. Lehen alea Angel Rekaldek idatzi eta Joseba Larratxek marraztu zuen ‘Eneko Aritza, lehen errege baskoia’ izan zen. "Mamu bat dabil Europan barrena. Sorginkeriaren mamua. Jaunaren 1609ko urtean, Pierre De Lancre inkisidoreak, d’Amou eta Urtubiako jaunek eskatuta, sorgin epaiketa eta erreketa oldeari hasiera eman zion Lapurdiko kostaldean". Horixe Maria Zugarramurdikoa eta sorginduak izan ziren emakumeak komikiaren abiapuntua.\nElefantearen tristura (Harriet ediciones)\nGidoia: Nicolas Antona.\nMarrazkiak: Nina Jacqmin.\n"Amodioari eta bizitzari buruzko istorio hunkigarri eta ederra da. Zirraren bihotzeraino eramaten gaituzten marrazki eta kolore bikaineko album aparta da, nazioarte mailan sari anitz jaso dituena", Harriet Edicionesek aditzera eman duenez.\nMintxo (Harriet ediciones)\nGidoia, marrazkiak: Miguel Berzosa.\nMintxo orain dela lau hamarraldi sortu zen Ipurbeltz aldizkarian.\nSinopsia: "Klasiko bat. Herriko seme betikoa da Mintxo, baldar bezain baldresa, eta zinemagintza mutuaren garaiko heroien umore fisiko eta bisual bera du. Umore zuria eta denboraz gaindikoa da". Harriet Edicionesen esanetan, "adin guztietako irakurleek gogoz hartuko dute".\nWaluk: Bidaia handia (Astiberri)\nGidoia: Emilio Ruiz.\nMarrazkiak: Ana Miralles.\nAstiberrik 2017an argitaratu zuen Waluk lanaren jarraipena da Waluk 2, Bidaia handia. Saileko lehen liburukia Frantzian, Brasilen eta AEBetan ere argitaratu dute eta bigarren hau, Teresa Valero komikigileak adierazi duen moduan, mota eta adin guztietako irakurleei zuzenduta dago, zeren “krisian den mundu batean bizirauteko borrokan ari diren hartz zurien istorio hau geure istorioa ere bai baita. Eskimo zaharraren nekea eta samurtasuna gure aitita-amamenak dira. Valkia hartz-amaren indarra gure amen indar bera da. Eta Waluk txikiaren poza, nekeak eta itxaropenak gure gazteenak dira. Gure mundua da ahitzen ari den mundu hori".\nEverest. 1980ko euskal espedizioa, herri oso bat gailurrean\n(Mendi Film Festival-Sua edizioak)\nGidoia: Ramon Olasagasti Aiestaran.\nMarrazkiak: César Llaguno.\nEuskal mendizaletasunaren mugarri nagusietako bat da 1980ko Everesteko igoera: Martin Zabaletak eta Pasang Temba sherpak maiatzaren 14an zapaldu zuten munduko gailur altuenaren tontorra. Espedizio horren historia komiki formatuan jaso dute Mendi Film Festivalek eta Sua Edizioak argitaletxeak elkarlanean, lehenak sortutako proiektua bigarrenak plazaratuz. "César Llaguno marrazkilariak trazu iradokitzailez arnasberritu du igoera hura, Ramon Olasagastik egokitutako gidoiari bizia emanez", Bilbao Mendi Film Festivalen jakinarazi zutenez.\nArgazkiaren ezkerretara dira César Llaguno eta Ramon Olasagasti Aiestaran komikiaren egileak. Argazkia: mendifilmfestival.com


Hitza betetzeko eskaera | Politika | Berria\nEuskal presoak. Bilboko mobilizazioa\nHitza betetzeko eskaera\n70.000 lagun inguru bildu dira Bilbon, euskal presoen eskubideen alde egindako manifestazioan. «Presoen korapiloa askatzen» hasteko eskatu diote Madrili, eta entzuteko euskal gizarteari. Bideoa albistearen amaieran.\nOrain Presoak martxa, atzo, Bilbon, Zabalburu plazara iritsi aurretik. ARITZ LOIOLA / FOKU Tamaina handiagoan ikusi\n2019ko urtarrilak 13 - Bilbo\nMilaka eta milaka lagunek bete zituzten atzo Bilboko kaleak euskal presoen eskubideen defentsan, Orain Presoak goiburupean. Antolatzaileen arabera, 70.000 lagun inguru bildu ziren. Baionan ere izan zen beste martxa bat, eta 9.000 lagun joan zirela azaldu zuten.\nBilboko aurtengo manifestazioak bazuen desberdintasunik aurreko urteetako mobilizazioekin alderatuta: iazko ekainean Pedro Sanchez (PSOE) Espainiako Gobernuko presidentetzara iritsi ostean, espetxe politika aldatzearen aldeko adierazpenak egin zituen gobernuburu berriak, eta horrek esperantzarako zirrikitua zabaldu zuen, baina azkeneko hilabeteetan arlo horretan izandako mugimendu eskasiak zapuztu egin ditu esperantza horiek. Horregatik, hori izan zen atzo Sare plataformako bozeramaileen eta manifestazioarekin bat egin zuten eragileen adierazpenetan gehien errepikatutako mezua: Madrilgo gobernuak «emandako hitza» bete dezala, eta salbuespeneko espetxe politikari amaiera eman diezaiola.\nHori nabarmendu zuen Sareko bozeramaile Joseba Azkarragak, manifestazioa Zabalburu plazara iristean egindako adierazpenetan: «Espainiako Gobernuak nahi duen eragileekin hitz egin dezala, eskuineko alderdiekin, biktimen elkarteekin eta abarrekin, baina ez dezala ahaztu hemen badagoela gizartearen zati garrantzitsu bat, horrek ere baduela zer esanik, eta hamarkadatan luzatu den gatazka bat konpontzea besterik ez duela nahi».\nIldo beretik mintzatu zen Sara Majarenas euskal preso ohia: gobernuari eskatu zion Bilboko kaleak bete dituen aldarria entzuteko, eta gogorarazi zion «orain» dela «presoen korapiloa askatzeko garaia».\nAntzeko mezua helarazi zuten manifestazioaren osteko ekitaldi politikoan. Pili Kaltzada kazetariak eta Javier Sadaba filosofoak irakurri zuten amaierako agiria. «Hasieran Espainiako gobernu berriak bakerako urratsak egiteko asmoak zituela bazirudien arren, milaka lagunengan piztu ziren esperantzak laster zapuztu zituen», esan zuten, «luzapenetan dabilelako, berea den konponbidearen ardura zinikoki presoen bizkarrean jartzen, indarkeria eta errepresioaren zikloa ixteko eskakizun maila altxatuz».\nKaltzadaren eta Sadabaren esanetan, «presoen hurbilketari dagokionez hitza betetzen ez duen gobernu baten aurrean gaude». PSOEren gobernuak hilabete gutxi daramatzala onartuta ere, gogorarazi zuten «hauteskunde urteak espetxe politika gizatiartzeko balizko erabakiak arriskuan» jar ditzakeela; batez ere, eskuin muturraren presioaren ondorioz. Horregatik, espetxe politika lehenbailehen «normaldu» egin behar dela deritzote, eta «salbuespenari» amaiera eman.\nEAEko estatutu berrian\nKaltzadak eta Sadabak eskaera zuzena egin zioten Eusko Legebiltzarrean EAEko estatutu berria diseinatzeko lanean ari den lantaldeari: presoek espetxealdia euren jaioterritik gertuen dagoen kartzelan betetzeko «eskubidea» jaso dezatela estatutu berriaren proposamenean.\nKaltzadaren eta Sadabaren esanetan, euskal gizarteak urteak daramatza «auzolanean elkarbizitza eta bakea eraikitzen». Atzoko manifestazioa ere ahalegin horren segidan jarri zuten biek: «Gaur [atzo], gizarteak etorkizunari begira jartzeko eta sufrimendua bukatzeko beharra duela erakutsi dugu, eta, horretarako, gizartearen presioak eta mobilizazioek bakarrik mugiaraziko dituzte mugitu nahi ez duten estatuak».\nEkitaldiaren amaieran, preso katalanak eta «konspirazio neofrankista makabro horrek kondenatu dituen» Altsasuko (Nafarroa) gazteak ere akorduan izan zituzten, eta «elkartasuna» adierazi zieten. Txalo zaparrada batez hartu zituzten manifestariek hizlarien berbak.\nManifestazioa 17:00etan hastekoa zen, baina ordu erdi geroago abiatu zen, jendetzak gerarazita. Hasi aurretik ere, Casillatik Zabalburu plazarainoko tarte guztia jendez beterik zegoen, eta espaloietan ere jende andana zegoen, manifestazioa noiz igaroko zain harekin bat egiteko.\nManifestazioaren buruan, Orain Presoak dinamikako logotipoa zeukan pankarta urdin bat eraman zuten kultura eta gizarteko hainbat eragilek. Besteak beste, han egon ziren Onintza Enbeita bertsolaria, Mursego, RIP, Belako eta beste zenbait musika taldetako kideak eta abar. Ondoren, pankarta nagusia: Sareko bozeramaileek eta Orain Presoak dinamikan parte hartzen ari diren euskal gizarteko hainbat lagun ezagunek eraman zuten hori; Joseba Azkarraga eta Arantza Aldezabal, Mikel Casado, Olatz Iglesias, Sara Majarenas preso ohia, Zesar Martinez soziologo eta EHUko irakaslea, Irati Agorria, Laura Gomez eta Etxerat-eko bozeramaile Urtzi Errazkin egon ziren. Haiekin batera, Quim Forn preso katalan eta Kataluniako Generalitateko Barne sailburu ohiaren bikotekide Laura Marvidal ere egon zen martxako pankartari eusten.\nBilboko manifestazioak ibilbidearen erdialdera Zabalburu plaza igaro zuenean, han zituen zain aste bukaera guztietan espetxeetarako bidaiak egiten dituzten Mirentxin taldeko boluntarioen furgonetak. Haien gainean zeudenek suziriak piztu zituzten, eta pankarta bat ere zabaldu zuten, Ez zaituztegu bakarrik utziko leloarekin.\nEragileei harrera ekitaldia mobilizazioa hasi aurretik\nLasterbidean ekitaldia, Arbizun eta Lakuntzan\nAEMren manifestazioa Bilboko Zazpikaleetan


Osasuna, berdintasuna eta kulturarekin lotutako ikastaroetarako plazak gehitu dira - Deia\nOsasuna, berdintasuna eta kulturarekin lotutako ikastaroetarako plazak gehitu dira\ndeia.eus 15.10.2021 | 16:19\nOsasuna, berdintasuna eta kulturarekin lotutako ikastaroetarako plazak gehitu dira B.U.\nEdukieren mugak desagertu direnez, aldatu egin da Bilboko Udalak tailerrak eta ikastaroak egiteko eskaintzen duen plaza kopurua. Zehazki, osasunarekin, berdintasunarekin eta kulturarekin lotutako ikastaroetarako 1.297 plaza daude. Udalak jakinarazi du osasun-ikastaroetan izena emateko lehentasuna eta ordena mantenduko direla itxaron-zerrendetan izena eman duten pertsonen artean. Berdintasun eta kultura tailerren kasuan, plazarik gabe geratu ziren aurrez izena emandako pertsonekin jarriko dira harremanetan.\nZehazki, 773 plaza berri eskaintzen ditu adinekoentzako osasun-ikastaroetan. Tailer horietarako izena emateko, itxarote zerrendetan izena emanda zeuden pertsonen lehentasunari eta hurrenkerari jarraituko zaie.\nKulturaren inguruko tailerren kasuan, 395 plaza gehiago eskaintzen dira, eta berdintasunaren inguruko ikastaroetan, 129 plaza gehiago. Kasu batean zein bestean, Udalak prozesuaren hasieran aldez aurreko izen-ematea eginik atzenean plazarik gabe geratu ziren pertsonengana jo du, jakitera emateko aukera dutela izena emateko orain, baldin eta interesa badute oraindik. Nolanahi ere, modu batera zein bestera, izen ematea hutsik geratutako plazen kasuan bezala egingo da.\nBilboko Udalaren kultur agenda datorren asterako\n"Argazkineta"-ko protagonista furgoneta bat da. Oraingo honetan, Santutxu auzoa zeharkatuko du, auzoko oroimena marrazten lagundu nahi duenaren bisitaren zain.\n"Argazkinetak" auzotarrak gonbidatzen ditu argazkiak zuri-beltzean edo koloretan (paperean edo digitalizatuan), diapositibak eta negatiboak, bideoak edo filmak edozein formatutan (super 8, VHS, BETA), edo bestelako materialak partekatzera - hala nola planoak, zirriborroak, egunkari-ebakinak, aldizkarien ebakinak, bandoak, aktak, karteldegiak, liburuxkak edo pegatinak -, dokumentu eta istorio horiek formatu digital batera eramateko, bizitza luzatu eta garai berrietara berritan berregokitzeko. Eta, aldi berean, aldi jakin batean (XX. mendea) auzo baten kontakizuna modu kolektiboan eraikitzen da.\nUrriaren 20tik 26ra "Argazkineta" Juan de la Cosa kaleko 25-23-21ean egongo da.\nBAD - Bilboko Antzerki eta Dantza Garaikideko Jaialdiaren 23. edizioak dantza-, arte biziak, antzerki, instalazio, performance eta antzerki-proposamenak izango ditu, eta Bilbo abangoardiaz beteko dute 10 egunez.Aste osoan.\nUrriak 18, 19:00etan. Errekaldeko Udalegian. Skené Teatro - El salto de Léucade. "El Salto de Léucade" Agiaren istorioa kontatzen du, Spyros gobernadorearen alabarena. Poesia-ikasketak amaitu ondoren, bere uharte maitera itzuli da, eta han Eirene ezagutu du, aitaren emazte berria.\nUrriak 21, 19:00etan. Basurtuko Udaltegian. Álex Quiroga Do Carmo - El Actor. Ikuskizun honetan, aktoreak kontatzen du nola, oztopo asko izan arren, lortu zuen lan honen estreinaldira iristea. Zinema, dantza eta musikaren bidez, protagonistaren bizitza zirraragarria aurkezten du, "La vida es bella" edo "Forrest Gump" bezalako filmekin.\nUrriak 22, 19:00etan. Zorrotzako Udaltegian. Las Paralelas - Miss Spein. Oso zaila da miss izatea gaur egun. Miren Argi beheak eta goiak irenstera dator, edozertarako balio duen neska da. Miss Euskadi eta Miss Espainia irabazi ondoren, Miss World izateko prestatzen ari da. Bere armak, bere gaitasunak, bere talentua erakutsiko dizkigu. Denetarik daki, edo hala uste du; ez du ahoan bizarrik, eta su eta gar defendatzen du zein garrantzitsua den feminismoa ulertzea, baina pasatu gabe.\nErrekaldeko Udaltegia: "Algunas Mujeres Pioneras" - Margoa. IES Errekaldeberri BHI, 4.ko Plastika eta Ikus-Hezkuntzako ikasleek, 2020-2021 ikasturtean egin duten erakusketa aurkeztu nahi dute. Erabilitako prozedura eta teknikaz aparte, erakusketa honen helburua da gaur eguneko emakume eredugarrien ikusgarritasunean dagoen hutsune garrantzitsuari erantzutea. Aste osoan.\nAbandoko Udaltegia: David Santiago, Juan Tapia. "Pinceladas de luz" - Argazkigintza. 20 iruditan zehar, natura "ikusteko" eta ulertzeko modu bat erakusten digute, pinturaren zazpi korrontetan oinarriturik: inpresionismoa, erromantizismoa, sinbolismoa, surrealismoa, abstrakzioa, espresionismo abstraktua eta minimalismoa. Aste osoan.\nSan Frantziskoko Udaltegia: Aitor Fernández Vázquez. "Marginal 33" - Margoa. Lan hau bere bizipenen fruitu da, belaunaldi baten eguneroko eszena urbanoaren erretratua ikusgarri egiteko interesaren emaitza. Bere obrak beraien gaiek duten keinu- eta konposizio-gordintasun berarekin tratatzen ditu. Urriaren 19tik aurrera.\nCastañoseko Udaltegi: Sol Agirre. "Ver, Mirar, Observar" - Argazkigintza. Erakusketa hau artisau eta diseinugile anonimoentzako omenaldia da. Beraiei esker, egunero herri eta hirietan zehar ibiltzean ikusten dugunari begiratzeak merezi du. Urriaren 19tik aurrera.\nLa Bolsako Udaltegia : Francisco Ubillla. "Calle".Francisco Ubilla argazkilariaren "Calle" filmak Sony World Photography Award 2017 saria jaso du. Ubilla (Santiago, 1981) Txileko fotokazetaria da, prentsa, dokumental eta kaleko argazkigintzan espezializatua, eta ekitaldietan eta erretratuetan ere aritua. Urriaren 19tik aurrera.\nBegoñako Udaltegia: José Vicente Sobradillo - Margoa. Ingeniari erretiratua mihisearen gaineko olio-pintura bere pasioa da, hainbat gai eta estilotan. Bilboko estudio/tailer batera joan eta gero hasi zen margotzen. XIX. mendeko pintore inpresionisten doitasun-erreplikak egiteaz gozatzen du. Urriaren 19tik aurrera.\nSan Inazio - Ibarrekolandako Udaltegia: Karen Amaia "Esto no es un árbol" - Argazkigintza. Erakusketa hau Covid19aren pandemiaren konfinamenduan Afrikan zehar egin zuen bidaia birtualaren emaitza da. Google Mapsen bidez Afrikako zenbait herrialdetan zehar ibili zen, eta konturatu zen hango ibai, delta, mendilerro eta abarrek, goitik ikusita, zuhaitz-pareidolia ikusgarriak osatzen dituztela. Urriaren 19tik aurrera.\nUrriak 22: "Begoñako Argia / La luz de Begoña" hitzaldi zikloa. "Begoñako Argia/ La luz de Begoña" ikerketa historiko, ondare eta antropologikoaren inguruko praktika unibertsitarioen campus bat ezartzea du helburu. Hori guztia, leku horrekiko eta Bilboko Memoria Historikoarekiko sentsibilitate soziala errespetatzen duen errekuperazio, ikerketa eta dibulgazio zientifikoko prozesu baten esparruan. Hala, hitzaldi ziklo bat antolatu da, herritarrei irekia, Bidebarrietako Liburutegian, herritarren zientzia garatzeko eta Begoñako hilerriko Memoria Historikoaren testuingurua eta balioa nabarmentzeko.\n"EZAGUTU OINEZ" Bisita gidatu hauekin, auzoak Errekaldeberriren leinuaren garaitik hiriko gune industrialenetako bat bihurtu arte jasan duen eraldaketa ezagutuko dute parte-hartzaileek. Aste osoan, astelehenetik ostiralera 10:30ean eta 18:00etan, Larunbatetan, 10:30ean eta 12:30ean. Ostegun arratsaldeetan (18:00etan) bisitak euskaraz izango dira.\n"EZAGUTU FAMILIAN" lau urtetik gorako haurrak dituzten familientzat diseinatutako proposamena da. Bisita horietan, jolasen eta ipuinen bidez, familiek auzoa beste era batera ezagutuko dute, begirada bitxi eta sortzaile baten bidez, miaketa-kit bati esker. Zentzumenak irekita eta arretaz begiratuz, helduek, txikiek eta txikiek auzoa ikuspegi berrietatik ezagutuko dute. Urriak 24 10:30ean eta 12:30ean. Elebidunak.


Elgoibarrek haurrentzako programazio anitza prestatu du eguberrietarako, abenduaren 27tik urtarrilaren 5era - Elgoibarko Udala\nElgoibarrek haurrentzako programazio anitza prestatu du eguberrietarako, abenduaren 27tik urtarrilaren 5era\nHaur Hezkuntzako eta Lehen Hezkuntzako umeei bideratutako ekintzak antolatu dira.\nAbenduaren 3ra arte, familiek dirulaguntzak eskatzeko aukera izango dute, haurren aisia bermatzeko.\nAtxutxiamaikak eta Udal Ludotekak hainbat ekintza antolatu dituzte aurtengo eguberrietako oporraldirako. Aurtengo kasuan, abenduaren 27tik urtarrilaren 5era bitartean izango da programazioa. Haur Hezkuntzako eta Lehen Hezkuntzako umeei bideratutako ekintzak antolatu dira.\nEkintza hauetan Covid-19aren prebentziorako ezarritako neurriak errespetatuko dira, baina osasun egoera dela eta, programazioak aldaketak izan ditzake, edo zuzenean bertan behera gelditu. Izen -ematea datorren azaroaren 29tik abenduaren 3ra arte egongo da irekita. Plazen erdiak Ludotekan eskainiko dira, eta beste erdiak online edo Elgoibarko Izarran. Plaza mugatuak egongo dira.\nHauek dira antolatutako ekintzak:\nAbenduaren 27an, 10:00etatik 17:00etara, Basauriko abentura parkera egingo dute irteera LHko bigarren eta hirugarren mailako umeek. Ludotekako eta Elgoibarko Izarrako bazkideek 18 euro ordaindu beharko dituzte, eta gainerakoek, 20 euro.\nAbenduaren 28an, 10:00etatik 17:00etara, Donostiako Aquariumera egingo dute irteera HH bost urteko eta LHko lehen mailako umeek. Ludotekako eta Elgoibarko Izarrako bazkideek 18 euro ordaindu beharko dituzte, eta gainerakoek, 20 euro.\nAbenduaren 29an, 10:00etatik 18:00etara, Iruñeako salting-era egingo dute irteera LHko laugarren, bosgarren eta seigarren mailako umeek. Ludotekako eta Elgoibarko Izarrako bazkideek 18 euro ordaindu beharko dituzte, eta gainerakoek, 20 euro.\nAbenduaren 30ean, berriz, familia ekintza antolatu dute. Sukaldean aritu beharko dira familiak 10:00etatik aurrera. Ludotekako eta Elgoibarko Izarrako bazkideek 9 euro ordaindu beharko dituzte, eta gainerakoek 10 euro.\nUrtarrilaren 3an, 09:30tik 13:30era, basoetako faunarekin eta florarekin esperimentatuko dute LHko bigarren eta hirugarren mailako umeek. Ludotekako eta Elgoibarko Izarrako bazkideek 9 euro ordaindu beharko dituzte, eta gainerakoek 10 euro.\nUrtarrilaren 4an, 09:30etik 13:30era, Katamixarren Basoa ezagutuko dute HH bostgarren mailako eta LHko lehen mailako umeek. Ludotekako eta Elgoibarko Izarrako bazkideek 9 euro ordaindu beharko dituzte, eta gainerakoek, 10 euro.\nUrtarrilaren 5ean, 09:30etik 13:30era, altxorraren bila jolasa egingo dute LHko laugarren, bosgarren eta seigarren mailako umeek Katamixarren Basoan. Ludotekako eta Elgoibarko Izarrako bazkideek 9 euro ordaindu beharko dituzte, eta gainerakoek, 10 euro.\nHerriko haurrek aisiarako aukera izan dezaten, Udalak dirulaguntzak emango dizkie familiei. Eskaera epea datorren abenduaren 3an itxiko da. Honako hauek dira laguntzak:\nFamilia ugariak eta guraso bakarreko familiak: kuota osoaren %30.\nFamilia ugaria izan gabe, bigarren seme-alabaren izen ematea egiten dutenek: kuotaren %30 (bigarren izen emate honetan).\nGizarte izaerako diru-laguntzaren bat (Diru-Sarrerak Bermatzeko Errenta edo Gizarte Larrialdiko Laguntza) jasotzen duten familiek: kuotaren %70.


Unibertsitateen sailkapena (ii) – Katu saldoa\nAtzo Espainiako CSIC-ek egiten duen unibertsitate-sailkapenaz idatzi nizuen. Ildoari jarraituz, Isidro Aguillok munduko sailkapen edo ranking-ak azaldu zituen. Adierazle bakar batean unibertsitate guztien edo gehienen ezaugarriak erkatzea ez da lan makala. Bere ustez, beraien sailkapena eta beste batzuen artea korrelazioa badago. Eskerrak. Munduko web ranking honek unibertsitateen jardun gehiago neurtzen ditu, orekatuagoa da. Hau da, ikerketaz gain irakaskuntza eta hirugarren misioa ere kontuan hartzen ditu. Eta hori onuragarri bezain eztabaidagarria da.\nAdierazleak jarduna eta eragina neurtzen ditu, %50na. Eragina batik bat estekak zenbatzen neurtzen dute (trafikoa ere kontuan hartuko dute laster), eta jarduna hiru ataletan banatzen dute:\nTamainua (argitaratutako web orriak)\nEdukin aberatsak (pdf-ak)\nZientzia edukinak (Google Scholar)\nAzalpenak eta gero, aholku batzuk eman zizkigun web praktika onenak zirela eta. Bere ustez, bi domeinu erabiltzea oso kaltegarria da adierazle honetan ondo ateratzeko! Izan ere, Universitat Autònoma de Barcelonaren kasua aipatu zigun, beste adierazleetan Estatuko onena, eta honetan, domeinu bat .cat-en eta beste bat .es-en dituelako, atzera zigortuta. Puntu eus domeinua bultzatzen ari garen honetan ez da gomendio tolesgabea.Frantziako unibertsitateetan ere gertatzen dira horrelakoak, ez bi hizkuntza komunitateri erantzuten dietelako, unibertsitateen arteko campusak dituztelako baizik.\nNik ere adierazletan ibiltzeko hiru gomendio eskainiko nizkioke, gaia sakonki aztertu gabe:\nNeurtu hobeto bi edo hiru domeinuetan dauden unibertsitateak. Internazionalizazioa aurrera doan heinean herrialde bat baino gehiagotan eta hizkuntza bat baino gehiagotan ezarriko dira unibertsitateak.\nErabaki teknikoetatik independizatu adierazlea. PDFn argitaratu ala ez, edo DNSa aldatzeak ez dute eragin handirik unibertsitatearen kalitatean.\nEgonkortu sailkapena. Ez da erraz ulertzen zergatik unibertsitateen sailkapena aldatzen den hain denbora laburrean.


Mutualiak Azkoitiko laguntza zentro berriaren eraikuntza eta lekualdatze proiektua amaitu du. Hemendik aurrera, Gipuzkoako udalerri honetako Anaitasuna Plazako 3. zenbakian egongo da.\nInaugurazio ekitaldia joan den ostiralean, martxoaren 15ean, izan zen, eta Javier Zubizarreta herriko alkate jauna egon zen bertan.\nKokapen berri honetan, Azkoitiko eta inguruko enpresa mutualistei osasun eta administrazio asistentzia ematen jarraituko du Mutualiak, inguruetako 6.000 langileri zerbitzua emanez, gutxi gorabehera. Egokitzeko eta hornitzeko, 340.000 € inguruko inbertsioa egin da, eta Mutualiako eraikin guztietan aitortutako jasangarritasun eta irisgarritasun baldintzak betez diseinatu da. Zentroak 200 metro karratuko azalera du. Bertan, bi mediku kontsulta, sendaketa gela bat eta azken teknologiako ekipamendua duen erradiodiagnostikoko gela bat daude.\nZentro honek astelehenetik ostegunera emango du zerbitzua, 08:30etik 13:00era eta 14:00etatik 17:00etara, eta ostiraletan, 08:30etik 15:30era. Mutualiak 6 osasun zentro ditu Gipuzkoan, eta Donostiako Pakea Klinika da erreferentea.\nInaugurazio ekitaldian Azkoitiko alkate Javier Zubizarreta jauna egon zen, baita Urtsa Errazti Mutualiako presidentea, José Mº Echarri presidenteordea eta Ignacio Lekunberri zuzendari kudeatzailea ere.\nAzkoitiko laguntza zentroko ekipamenduetako bat\nEzagutu Mutualiaren laguntza zentro guztiak


Kopla-buruko - Wikipedia, entziklopedia askea.\nPetxeroa, William Holman Hunten margolana. Lebitarrena liburuan (Lb 16:21-22) aipatzen den ahuntz bati bekatuak egoztearen ohitura irudikatzen du.\nKopla-buruko, pagaburua edo, irudizko adieran, petxeroa besteen errua ordainarazi egiten zaion pertsona edo taldea da, erruaren ardura nagusia izan gabe. Egoera askotan ager daiteke: pertsona batek beste bati errua botatzean ("Enekok egin zuen, ez nik!"), pertsona bat talde baten aurka ari denean ("Nota txarrak ditut, baina irakasleen errua da."), talde bat pertsona baten aurkako egoera batean ("Amaiarengatik ez du gure taldeak irabazi.") nahiz talde bat beste talde baten aurka jotzean ("Etorkinak dira langabeziaren errudunak.").\nBeste hizkuntza batzuetan, ahuntz batekin lotzen da (ingelesez: scapegoat, gaztelaniaz: chivo expiatorio, frantsesez: bouc émissaire) Bibliako Lebitarrena liburuan aipatzen den ohitura jarraituz. Ahuntz batek bi kume izaten zituenean, bat sakrifikatzen zen eta bestea basamortuan uzten zen, talde osoaren bekatuak garbi zitzan.\n↑ Lb 16:21-22\nOrriaren azken aldaketa: 8 iraila 2021, 18:18.


Game Emari ezkutuko ko Online. Play for free\nGame Emari ezkutuko ko\nPlay jokoa Emari ezkutuko ko Online:\nGame Description Emari ezkutuko ko\nIpuinetako jokoaren Argazkian, unicorn, hau da, izarrak bustitzen agertuko dira. Zure zeregina da, izar guztiak aurkitu. Zailtasuna da hondoarekin nahasketa ona direla. Haiek aipatzeko, ordenagailuaren sagu bat. Bakoitzean behar bezala izar bat detektatu da, bonus puntu emango dira. Eskuinean, kontuz tenporizadorea, uneko maila eta bestelako informazio garrantzitsua. Maila igotzen By, bilaketa ilustrazioak batera lan berri bat eskuratu ahal izango duzu. . Play jokoa Emari ezkutuko ko konektatuta.\nTekniko jokoa Emari ezkutuko ko ezaugarri\nGame Emari ezkutuko ko gehitu: 30.05.2015\nJokoa jokatzen: 2808 aldiz\nGame Rating: 3.54 errondan 5 (28 kalkuluen arabera,)\nBezalako jokoa Emari ezkutuko ko Jokoak\nDeskarga jokoa Emari ezkutuko ko\nEmbed Joko Emari ezkutuko ko zure web orrian:\nJokoaren txertatu Emari ezkutuko ko zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Emari ezkutuko ko, eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Emari ezkutuko ko-rekin, baita ere, jokoa jokatu zen:


Game Izotz patinajeko ikastaroak Online. Play for free\nGame Izotz patinajeko ikastaroak\nPlay jokoa Izotz patinajeko ikastaroak Online:\nGame Description Izotz patinajeko ikastaroak\nJoko Patinajeko Ikastaroetan zurekin joango gara kirol patinaje ataleko kiroldegira, eta bi neska-mutilek laster izango dituzte lehiaketetan. Aurkezpenerako prestatu beharko dituzu. Horrek esan nahi du armairu batek heroia jantzi bakoitza jaso behar duela lehiaketan lehiatzeko. Hemen dena zure zapore zentzuan oinarritzen da. . Play jokoa Izotz patinajeko ikastaroak konektatuta.\nTekniko jokoa Izotz patinajeko ikastaroak ezaugarri\nGame Izotz patinajeko ikastaroak gehitu: 15.05.2018\nBezalako jokoa Izotz patinajeko ikastaroak Jokoak\nDeskarga jokoa Izotz patinajeko ikastaroak\nEmbed Joko Izotz patinajeko ikastaroak zure web orrian:\nIzotz patinajeko ikastaroak\nJokoaren txertatu Izotz patinajeko ikastaroak zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Izotz patinajeko ikastaroak, eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Izotz patinajeko ikastaroak-rekin, baita ere, jokoa jokatu zen:


Euskal Garapen Ereduaren Etorkizuna SOLDATAK JAITSI ALA LANALDIA BANATU\n1. Lehen mailako euskal enpresa batzuetan kaleratze ugari izan direla ikusita, goi-arduradun politiko batek proposatu du komeni dela langileek soldata-murrizketak onartzea, lanpostuei eustearen kontrapartida gisa.\n2. Sindikatuek, logikoa denez, erantzun kritikoa izan dute jarrera horren aurrean, eta CEBEK Bizkaiko patronalak "Salmentarik gabe, soldatak murrizteak ere ez du ezertarako balio" esan du.\n3. Jarrera horietatik termino absolututan zein den zuzena planteatuz gero, nekez lortuko dugu ondorio argirik. Hain zuzen ere, enpresa eta sektore bakoitza desberdina delako, kasu bakoitzerako irtenbide posibleak ere desberdinak dira.\n4. Izan ere, CEBEKek dioen bezala, tamalez, zenbait enpresatan gerta daiteke erabateko itxiera edo itxiera partzialen bidez bizirautea. Hasiera batean, ez da koiuntura-krisi batetik espero genezakeena. Eta COVID-19k eragindakoa horrelakoxea da ustez, baina – esan dugunez – enpresa bakoitza eta sektore bakoitza desberdinak da.\n5. Hala ere, logikoa denez, gizartea eta gobernuak ez daude enpresen itxierak edo kaleratzeak bultzatzeko. Kontua da zer jarrera hartu behar den merkatuaren egoeraren araberako behin behineko erorketen aurrean eta, hasiera batean, kasu gehienetan hala gertatuko dela uste da.\n6. Egoeraren araberako beherakada horiek zama handia direnean enpresentzat, gure ingurukoek, tamalez, kaleratzeen bidez erreakzionatzeko joera dute. Baina, egia esan, badira beste aukera batzuk, funtsean honako hauek:\nB. Lan-aldiaren murrizketa hitzartua\n7. Lan-denboraren murrizketa hitzarturen kostuak langileen, enpresaren eta gobernuaren artean banatu ohi dira eskari-krisiari aurre egiteko Alemanian eta Europa kontinentaleko beste herrialde batzuetan sistematikoki bultzatutako politiketan. Eta funtsezko tresna izan da hori langabezia-tasak mugatzeko.\nHarrigarria da gure klase politikoak axolagabe iraun izana, Alemaniako KurzArbeit bezalako politikek enplegu osoa bultzatzeko izan dezaketen garrantziaren aurrean.\n8. Printzipioz, salmenten beherakada baten aurrean, soldaten murrizketa ez da erreakzio logikoa. Lanorduko produktibitatea ez da jaisten salmenten beherakada horien ondorioz. Logikoena da orduko ordainsariari eustea eta, behar izanez gero, lanorduen kopurua aldi baterako murriztea, merkatuaren beherakadak irauten duen bitartean.\n9. Soldaten egokitzapena erantzun logikoa izan daiteke enpresaren etekinak erortzen direnean, baina ez jarduera. Baina ez da erantzun logikoa jardueraren murrizketa bada arazoa, egungo krisian gertatzen den bezala.\n10. Nolanahi ere, behin behineko krisiak eta egiturazko krisiak bereizteko beharra dugu behin eta berriz. Badirudi enpresa bat baino gehiago COVID-19 krisiaz baliatzen ari direla aurreko egiturazko arazoak konpontzen saiatzeko. Antza denez, antzeko zerbait gertatzen ari da lehertzeko zorian zegoen mendebaldeko ekonomiarekin, COVID-19ri esker justifikatu nahi duela orain bere hondoratzea.\n11. Hori guztia, noski, azalpen teorikoa da. Enpresen errealitatean, enpresaburuen eta langileen interes kontraesankorrek benetan zailtzen dute zehaztea zeintzuk diren enpresa-jardueraren behar objektiboak eta zeintzuk enpresaburuen eta inbertitzaileen mozkina maximizatzeko berezko interesak.


Erromak egungo gizartean utzitako ondarea, EHUk Irunen egingo duen hurrengo udako ikastaroan eztabaidagai – Irunero\nPosted on 2021(e)ko abuztuak 3 2021(e)ko abuztuak 3 by Irunero\nJavier Arce, Mertxe Urteaga, Elena Torregaray, Antonio Duplá, Alfonso Álvarez-Ossorio, Santiago Castellanos, Jesús Barba eta Elena Ruiz erromatar munduan espezializatutako historialari eta arkeologoak dira, eta Inperioak egungo gizartean utzitako kultur ondareari buruz eztabaidatuko dute. Era berean, Jacinto Antón eta Magí Seritgol arituko dira hizlari ikastaroan: Jacinto Antón historia eta arkeologia gaietan espezializatutako kazetaria da, eta eta Magí Seritgol, kultur kudeatzailea eta Tarraco Viva erromatar jaialdiko zuzendaria.\nIkastaroaren helburuak dira Erromatar Inperioak gure orainean utzitako ondarea ezagutzea, Inperioa gertaera historiko aparta izan baitzen eta beronen ondarea bizirik baitago oraindik; gizarte garaikidean gehien agertzen diren eta eraginik handiena duten adierazpideak identifikatzea; eta erromatar ondarearen birjabetzearen eredurik adierazgarrienak erakustea.\nJardunaldiak irailaren 2an eta 3an izango dira, Irunen: goizez, Gordailua Gipuzkoako Ondare Bildumen Zentroaren egoitzan, eta arratsaldez, Oiasso Museoarenean.\nIkastaroa adin guztientzako jendearentzat da, eta oraindik badago izena emateko eta ikastaroan parte hartzeko tokia. Webgune honetan datoz egitarauaren xehetasun guztiak, eta interesdunek bertan eman dezakete izena.\nPosted in LABURREANTagged EHU udako ikastaroa, Erroma, irun, irunero, Oiasso, Udako ikastaroa


Gesalazko ibararren eguna\nIruñetik 33 kilometrora, denboran gelditutako ibar bat dago, eta, bertako hemeretzi herrietakoren batean ibiliz gero, izugarri ernatzen dira berriz ere zentzumen guztiak. Gesalatz du izena, eta bere mugak Urbasa-Andia parke naturalak markatzen ditu iparraldetik eta Allozko urtegiak hegoaldetik, Lerate herriko badia izanik bertako urek eskaintzen dituzten aukerez hobekien gozatzeko lekua.\nBiztanle kopurua txikia bada ere, urtero ibarreko herriren batean elkartzen dira ibarraren eguna ospatzeko. Senidetze-festa horretan mundu guztia da ongietorria, ongi pasatzeko gogoa besterik ez baita behar, eta, horretarako, adin guztietarako jarduerak ez dira faltako. Hortaz, lekuren bat baduzu asteburu horretarako eta oraindik ez badakizu zer egin, hartu autoa eta zoaz zuzen ibar eder horretara.\nOrdutegia Todo el día en Muzqui


Selektibitatea ekainaren 22tik uztaila amaiera bitarte egiteko asmoa iragarri du Hezkuntza Departamentuak - Mendialdea - Erran.eus\nSelektibitatea ekainaren 22tik uztaila amaiera bitarte egiteko asmoa iragarri du Hezkuntza Departamentuak\nTtipi-Ttapa 2020-03-25 19:00\nLOMCEren banakako ebaluazioak eta zentsu-diagnostikoak bertan behera utziko dituela ere jakitera eman du Nafarroako Gobernuak\nNafarroako Gobernuko Hezkuntza Departamentuak gaur, asteazkena, iragarri duenez 2019-2020 ikasturteko Unibertsitatera Sartzeko Ebaluazio probak ekaina amaieratik uztaila amaierara bitartean egiteko asmoa agertu du, betiere osasun agintaritzak hala baimentzen badu.\nNafarroan Unibertsitatera Sartzeko Ebaluazioa (USE) proba arrunta ekainaren 22tik aurrera eginen da eta ezohiko proba uztaileko bigarren hamabostaldian. Unibertsitateko matrikula-egutegia, berriz, proba horien egutegira egokituko da.\nIkasleak ez kaltetzea gai batzuen edukiaren blokeren bat edo blokeak klasean ez lantzeagatik; beraz, puntuazio handiena lortzeko aukera izan behar du, gaiaren edukiaren bloke batzuei dagozkien galderak egin gabe.\nProba-eredua 2019-2020 ikasturterako Unibertsitateek ikasleen eta irakasleen esku jarritako ereduetatik ez urruntzea; hau da, bat-batean etorritako zalantzaren aurrean lasaitasuna sustatzen laguntzea.\nProposaturiko ereduaren irakur-denbora orain arte proposatutakoaren bera izatea, proba egiteko denbora bera izatearren, ikasleak proposamenaren aldaketa dela-eta kaltetuak izan gabe.\nProba otsailaren 17ko PCM/139/2020 Aginduan proposaturiko eredura egokitzea; horren bitartez, Unibertsitatean Sartzeko Batxilergoaren Ebaluazioaren ezaugarriak, diseinua eta edukia ez ezik, 2019-2020 ikasturtean lortutako kalifikazioak berrikusteko prozedurak egiteko eta ebazteko gehieneko epeak ere zehazten dira.